text:
30. apríl 2018Nr. 62
Løgtingslóg um broyting í løgtingslóg um meirvirðisgjald (Meirvirðisgjaldslógin)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 136 frá 8. september 1992 um meirvirðisgjald (Meirvirðisgjaldslógin), sum seinast broytt við løgtingslóg nr. 92 frá 6. juni 2017, verða gjørdar hesar broytingar:
1. Í § 3, stk. 2 verður “og serstøk lutaíbúðarfeløg, sbr. kap. 3 í løgtingslóg um lutaíbúðarfeløg” strikað.
2. Í § 12, stk. 1 verða sum litra q og r sett:
“q) Pengaseðlar og myntir.
r) Frímerkir.”
3. § 20, stk. 1 verður orðað soleiðis:
“Skrásett virkir skulu seinast 1 mánað og 10 dagar aftaná endan av 1. 3. og 4. avgjaldstíðarskeiði boða TAKS frá støddini á útgangandi og inngangandi avgjaldinum í tíðarskeiðnum og støddina av søluni, sbrt § 12, stk. 1-4 og 6, ið ikki skal roknast við í avgjaldsskyldugu søluna. Freistin fyri 2. avgjaldstíðarskeið er 24. august. Upphæddirnar skulu tilskilast í heilum krónum. Har e-mvg ikki verður nýtt, skal uppgerðin skrivast á serligt oyðublað og vera undirskrivað av ábyrgdarleiðsluni á virkinum. Sama oyðublað skal nýtast, tá avgjaldið verður inngoldið. Landsstýrismaðurin ásetir reglur um, hvørjar upplýsingar skulu vera tilskilaðar á avrokningarskjalið í sambandi við avrokning av avgjaldinum.”
4. § 26 verður orðað soleiðis:
“§ 26. Gjaldkomið meirvirðisgjald, rentur, sektir og gjøld kunnu innheintast við panting ella við afturhaldi í A-inntøku skuldarans.
Stk. 2. TAKS fremur pantingina ella lønareftirhaldið eftir reglunum í skattalógini.”
5. Í § 27, stk. 4 verður “5 GT” broytt til: “20 GT”.
6. Í § 28, stk. 1 verður “20.000 kr.” broytt til: “30.000 kr.”
7. § 35 verður orðað soleiðis:
“§ 35. Upplýsingar eftir hesi løgtingslóg skulu fráboðast umvegis talgildu sjálvgreiðslurnar hjá TAKS ella við gs-lykli.
Stk. 2. Í tann mun, at vinnurekandi letur upplýsingarnar á annan hátt, verður gjald álagt. Gjaldið verður ásett, soleiðis at heilfulnaður fæst fyri langtíðarkostnaðin av virkseminum.
Stk. 3. Gjaldið eftir stk. 2 fellur til TAKS.”
8. § 36 b, stk. 1 verður orðað soleiðis:
“Meirvirðisgjaldsútreiðslurnar hjá sjálvbodnum bjargingarfeløgum, har øll arbeiðsmegin er ólønt, kunnu eftir umsókn verða endurgoldnar. Tað er ein treyt, at bjargingarbátarnir ikki verða brúktir til vinnuligt virksemi.”
§ 2
Henda løgtingslógin kemur í gildi dagin eftir, at hon er kunngjørd.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 116/2017


c: text/html

text:
Orð og lag: Stuart Townend
Týtt: Charlotta á Váli Olsen
Upprunaheiti: How deep the Fathers love for us
Viðmerking: E-durur
Guds djúpa kærleiks náðihav
So stórt, eg ei kann týða
At Hann einborna Son Sín gav
Eitt syndavrak at fría.
Á, pína stór, Guds Sonur bar,
Tá Gud Sítt andlit vendi burt.
Hann eina dómin tók á seg,
Mær pláss í dýrd at vinna.
Hygg, Maður hongur krossi á,
Mín synd á herðum liggur.
Við fjøldini eg rópi tá:
“Krossfest!” – Hann á meg hyggur.
Tað var mín synd, Hann negldi har,
Mín dóm, mítt bann, ja, alt Hann bar
Sín síðsta andadrátt Hann dróg
Og rópti: “Alt er fullgjørt!”
Ei gávur, kraft, ei vídómur
Kann mína sál útfría,
bert Jesus, sum mín trúgv er fest,
Á deyða Hans’ og uppreisn.
Hví skuldi eg ei tikið mót?
– eitt svar eg ei kann geva! –
Við blóðið Hansara – eg veit –
Mín sál er ævigt bjargað

robotstxt: allowed

filter: keep


text:
Álitið verður sett á teir ungu hjá VÍF
ítróttur12-09-2017 - 10:28 - Jóanis Albert Nielsen
Landskappingin í hondbólti byrjar aftur um vikuskiftið, Ingi Olsen venjari hjá VÍF sigur, at frágongdin hjá VÍF hevur verið stór, og skulu teir ungu ið vóru tætt rundanum hópin í fjør, verða teir ið skulu mynda VÍF í ár.
Hvussu hava tit fyrireika tykkum til kappingina?
- Eins og undanfarin ár, so hava vit roynt at fingið leikararnar at vant í summar, so teir eru so klárir sum møguligt at byrja venjingarnar í august. Tað er fyri so vítt einki øðrvísi í ár hvat fyrireikingum viðvíkur.
Hvussu sær hópurin út í ár í mun til í fjør?
- Hópurin er slett ikki tann sami í ár. Har hevur verið stórt fráfall. Sámal Joensen og Agnar Joensen eru endaliga givnir. Rói Lamhauge er farin til annað felag. Magnus Múller og John Rúnason eru farnir til KÍF. Høgni Zachariasen er farin til Neistan. Hanus Christoffersen er farin til Danmarkar í lestrarøðrindum og Jugoslav Djumic, sum var eitt skifti hjá okkum er eisini givin. Og so valdi Áki Egilsnes at fara at royna seg í Íslendskum hondbólti eisini. So frágongdin er sera stór.
Vit hava fingið tilgongd frá einum strikuleikara úr Grønlandi og Dia Lava, sum hevur sínar røtur í Kyndli, hevur tikið skógvarnar fram aftur, eftir ikki at hava spælt í eina tíð.
Fleiri ungir vóru tætt við truppin seinasta ár. Spældu onkran dyst. Hesir koma at vera fastur partur av truppinum komandi kappingarár. Nevnast kunna Agga og Jóhan í Garðastovu, Kaj Johannesen og Hallur Árason. Alt ungir sera spennandi leikarar, sum vit í VÍF eru sera spentir uppá.
Hvønn málsetning hava tit til kappingina?
- Vit hava sum mál til komandi kapping, at vit enda sum minst top 4 í FTZ kappingini og vónandi í semifinaluni í Faxe Kondi kappingini. Grundað á stóra útskifting, so vilja vit geva leikarunum tíð til at menna seg og tí mugu lið sum Kyndil, sum hava upprustað ógvusligani, vera favorittar til at koma langt í komandi kapping, sigur Ingi við JN.fo.


text:
Harmonikukvøld við felagssangi og dansi í Reinsarínum 5. mai
Havnar Harmonikufelag kemur við mannsterkum liði saman við gittari, bassi og sangarum at spæla til felagssang og dans í Reinsarínum tann 5 mai. Harmonikudansur er tiltikin, og vit fara at fríska upp aftur nakað av tí stemningi og ljómi, sum harmonikan er so væl kend fyri at geva. Fyrri partur av kvøldinum verður felagssangur og seinni dansur. Hugsast kann, at farið verður upp á gólv við onkrari vísu. Barrin verður opin. Tað eldra ættarliðið hevur her eitt gilt høvi til eitt hugna-,sang- og dansikvøld burturav. Vit halda á til uml. midnátt.


text:
Frankar
Frankarnir (latín: Franci ella gens Francorum) var ein samgonga av fleiri vesturgermanskum ættbólkum. Teir koma fyrst í ljósmála í triðu øld, har teir verða sagdir at halda til fyri eystan Rínánna. Tey næstu túsund árini víðkaðu frankarnir landaøki sítt, serliga undir teim merovingsku og karolingsku kongsættunum, til at umfata stórar partar av Europa.
Tann víðagitnasti karolingski kongurin var Karlamagnus.
Heitið "frankar" er upphavið til landanavnið Frankaríki, og týddi 'fríur' á frankiskum. Orðið livir víðari í mansnavninum Frank, og í enskum er orðið sýnonymt við orðini 'líkafram' og 'erligt'. Orðið hevur sostatt fleriri týdningar. Tað núlivandi tungumálið ið ætlandi er nærmast í slekt við frankiskst er hálendskt.


text:
Næmingar av fýra deildum á Tekniska skúla í Havn bygdu og reistu jólabýin heysthálvuna í 2008. Síðani síggjast seks av teim átjan næmingunum av Træ- og El-deildini á Tekniska skúla í Havn, sum bygdu sláturhúsið í Dímun, aftast frá vinstru: Gudmund Nordbúð, Jógvan Rói Davidsen, Bárður Johannesen og Andrias Jacobsen, lærari. Fremst frá vinstru: Hjalti Olsen, Helga Guttesen og Tróndur Fríði Tróndarson Magni á Lakjuni, økisleiðiari, við talvuna á skrivstovuni á Tekniska skúla, har verkætlanir verða samskipaðar. Jógvan Rói Davidsen var SIT-næmingur á Tekniska skúla í Havn, tá tey bygdu jólabýin og sláturhúsið í Dímun. Nú er hann í læru sum timburmaður hjá Húsavarðatænastuni í Havn. (Myndir: Páll Árni A. Berg)
Á verkstaðnum arbeiða næmingarnir uppá ein bil. “Rætt mær skiftilykilin,” sigur eini næmingurin við hin. “Her,” er svarið. “Og oljuna,” sigur ein annar. “Rætt mær so eina uppliving,” sigur triði næmingurin, sum stendur undur bilinum og starir eftir oljustráluni, ið rennur burtur. Hinir næmingarnir steðga á, hyggja og undrast. “Hvat meinar tú við?”
“Læra er so mangt,” sigur Magni á Lakjuni, sum er økisleiðari á Tekniska skúlanum í Havn. “Men tá vit eftirmeta eina verkætlan er tað altíð sjálv upplivingin, ið stendur klárast eftir í minninum hjá næmingunum. Og kanska ger hon tað fyri lívið, upplivingin. Tí vil eg halda, at læring og uppliving eiga, sovítt tað ber til, at hanga saman í skúlanum og øllum teim lærutilgongongdum, sum har eru.”
Tá næmingarnir á Tekniska skúla í Havn skuldu gera tornið á kirkjuni í jólabýnum, skuldu vinklar og groypingar passa. Tá er umráðandi, at støddfrøðin er í lagi. “So síggja tey knappliga eina meining í støddfrøðini, har geometri, Pythagoras, sinus og cosinus eru kravd læruevni, tá tílíkar verkætlanir verða gjørdar,” sigur Magni og strikar undir, at teori og praksis skulu hanga saman. “Tá vit náa hesi sannkenning, styrkist motivatiónin hjá næmingum at læra. Og síðani ber væl til at leita sær enn meira vitan innan økið og alla tíðina at víðka sær sjónarringin. Hetta er miðdepilin í eini góðari lærutilgongd,” sigur Magni á Lakjuni.
Jólabýurin
Næmingar á Tekniska skúla hava bygt og smíðað jólabýin, sum er í gamla kommunuskúlagarði á Vaglinum í Havn. Hetta eru triðu jólini at Tórshavnar kommuna kann klæða miðbýin í jólaskrúð, so stór og smá kunnu ganga millum smáu hugnaligu húsini og sølubúðirnar, og ikki minst hvítu kirkjuna við teim rættu og snøggu groypingunum.
Fýra deildir á skúlanum fóru undir verkætlanina á heysti 2008 og lukkutíð hevur lidni jólabýurin øll hesi árini fingið eitt ásjónligt pláss, mitt í býnum. “Tað hevur stóran týdning, at næmingaavrik síggjast aftur og gera nyttu,” sigur Magni, ið er fegin um ta vælvild, kommunan hevur sýnt verkætlanini.
Timburarbeiðið gjørdu átjan fyrstaárs SIT-næmingar og fyrstaárs lærlingar, sum allir vóru nýggir í træfakinum. Millum SIT-næmingarnar hetta árið, taldist Jógvan Rói Davidsen.
Tólv klædnaatstøðingar seymaðu pútir og gardinur. Tær tólv dekoreraðu og málaðu húsini innan og uttan.
Fjúrtan SIT-næmingar, sum gingu fyrsta árið á El-deildini, gjørdu allar el-installasjónir og nakað av programmeraðum elektronikki, so umframt at øll ljósini lýsa, so hoyrast kirkjuklokkurnar eisini ringja hvønn tíma, eins og jólaevangeliið verður lisið nakrar ferðir um dagin.
Veðurhanan og aðrar smærri lutir í jólabýnum gjørdu næmingar á Metall-deildini.
Sláturhúsið í Dímun
Í fjør byrjaði heysthálvan á Tekniska skúla í Havn við eini sjáldsamari verkætlan. Minsta og helst mest avbyrgda búpláss í landinum, Stóra Dímun, skuldi byggja nýtt sláturhús eftir almennum forskriftum.
Træ- og El-deildin á skúlanum tók av hesi sjáldsamu avbjóðing.
Í tvær vikur skuldu tíggju SIT-næmingar, sum á øðrum ári gingu á Træ-deildini, innrætta sláturhúsið. Tey arbeiddu í Dímun eina viku í part, seks og fýra næmingar hvørja ferðina. Sláturhúsið skuldi eisini hava vindmyllu og her hjálptu átta næmingar av El-deildini til at seta mylluna upp.
Jógvan Rói Davidsen, sum nú gekk annað árið á Træ-deildini, var eisini við í Dímun.
Samband millum teori og praksis
“Báðar verkætlanirnar vóru sera spennandi og gevandi í fleiri mátar. Jólabýurin gav mær eitt gott tekniskt innlit við ymiskum smáum detaljum, meðan sláturhúsið var meira innrætting, so sum plátuarbeiði, arbeiði við gipsi og at isolerða bygningin,” sigur Jógvan Rói og vísir á sambandið millum teori og praksis.
“At fara frá tekniborði til eitt liðugt úrslit, sum samantvinnar ymisk fak, er sera gevandi. Tú sært samanhangin millum teori og praktiskt arbeiði og fært innlit í onnur økir eisini,” sigur Jógvan Rói og nevnir samanhaldið millum næmingar og lærarar á skúlanum.
“Samanhaldið styrktist og á tann hátt vit fingu øll nógv gott burturúr,” sigur Jógvan Rói, sum minnist gleðina, tá jólabýurin, eftir fýra stravnar vikur, var liðugur og stóð klárur at brúka til endamálið. “Tá fóru vit øll, næmingar og lærarar, eini 50 tilsamans, ein túr at bowla og síðani at eta. Tað var ein góð kensla,” sigur Jógvan Rói, ið nú er í læru sum timburmaður hjá Húsavarðatænastuni í Havn.
Verkætlanir á skúlanum
Magni á Lakjuni, økisleiðari á skúlanum, hevur í báðum førum verið verkætlanarleiðari. “Í tílíkum verkætlanum er umráðandi, at disiplinirnar verða gjøgnumførdar og torleikakrøvini eru til staðar og hóskandi til næmingarnar,” sigur Magni, sum vísir á at hesar verkætlanir eisini seta stór krøv til lærarar á Tekniska skúla.
Á Tekniska skúla í Havn, og á Skúlaheimunum, eru um 65 ársverk. Á skúlanum eru umleið 300 ársnæmingar, men skúlin hevur knýti til ikki færri enn 560 lærlingar og næmingar.
Undirvísing er í fleiri hallum í Smiðjugerði og í niðastu hædd á Skúlaheiminum. Meðan bíðað verður eftir nýggja, stóra Skúladeplinum við Marknagil, verður hvør krókur brúktur til undirvísing, verkstøð og fyrisiting.
“Innan hesar fjølbroyttu og onkustaðni improviseraðu karmar, skulu lærarar undirvísa uppá ymiskar mátar, fyri øllum flokkinum, í bólkum og við einstakligum, “ sigur Magni, ið hevur heft seg við, at í hvørjum flokki eru altíð næmingum, ið eru ymsir av lyndi, og sum alla tíðina eiga at fáa røttu avbjóðingina frá læraranum.
Ymiskleiki millum næmingar
Magni hevur eina hugsan um at í einum flokki er stórur ymiskleiki, bæði í lyndi og tá umræður læring. Hetta setir stór krøv til læraran. “Kanska kunnu vit finna nakrar høvuðsbólkur, um vit hugsa soleiðis um ymiskleikan millum næmingarnar í skúlastovuni. Hin kreativi næmingurin, sum fær góð hugskot og helst vil broyta okkurt ávegis. Hin hugsunarsami næmingurin, sum bremsar hinum kreativa, tí hann heldur seg aftur, og vil í størri mun analysera arbeiðið. Hin arbeiðssami næmingurin, sum bara vil sleppa í gongd beinanvegin. Hin trygdarsøkjandi miðsavnarin, sum tryggjar at alt er ílagi og klárt til næsta dag. Hin dovni, sum eisini hevur nógvar góðar síður, men helst vil sleppa undan at gera alt ov nógv. Eg haldi at hesir næmingar eru teir mest eyðkendu í hvørjum skúlaflokki,” sigur Magni, sum ger vart við tann stóra týdning, ymiskleikin hevur í verkætlanararbeiðnum.
“Lærarar mugu leggja undirvísingina væl til rættis, hava gott yvirlit, skulu vegleiða og finna loysnir, kunna geva svar innan fakið og ofta finna svar á spurningum, sum eru uttanfyri egna fakøkið, serliga tá fleiri lærugreinar verða flættaðar saman, sum til dømis matematikkin í kirkjutorninum í jólabýnum,” sigur Magni, sum í undirvísingini hevur fingið eygað á, hvussu ymiskt næmingar kunnu læra.
“Onkur næmingur lærir best, tá hann sær lutirnar og amboðini, onkur við at hoyra tað fortalt og onnur læra best, tá tey gera tað ítøkiliga arbeiðið. Í verkætlanum nema næmingar við allar hesar tríggjar læruhættir og tískil er motivatiónin oftast hægri og innlæringin betri,” sigur Magni, ið er fegin um at arbeiða við verkætlanum, sum umframt at lúka fakligu krøvini, eisini síggjast aftur og gera nyttu í samfelagnum.
“Á Tekniska skúla i Havn er umráðandi at næmingarnir fáa eina kenslu og uppliving av tí veruliga lívinum, har verkætlanir eru gerandiskostur,” sigur Magni.
“Umráðandi er at vit kunnu arbeiða saman, at røkka einum felags máli. Somuleiðis er umráðandi at vit skilja hvør annan og fáa samstarv í lag. Læring fer fram bæði her í skúlastovuni, í ítøkiliga virkseminum, í reflekterandi løtum og í viðurskiftum við onnur. Læring er ein tilgongd, sum varir alt lívið,” sigur Magni.
Sig mær eina søgu, og eg skal royna at minnast hana. Vís mær eina mynd, og kanska minnist eg hana. Gev mær eina uppliving, og eg skal aldri gloyma hana!
“Tá vit tosað um verkætlanir, er tað oftani hesin seinasti setningurin, omanfyri, ið stendur eftir hjá næmingunum. Upplivingin verður so sterk og lívsjáttandi, at allar forðingar, sum annars kunnu vera inni í skúlastovuni, eru burtur. Vit, sum fáast við læring í dag, mugu síggja til at skapa bestu sambond millum tað, sum fyrr varð nevnt bókligt og verkligt. Ein syntesa av hesum báðum viðurskiftum, er stórsta avbjóðingin hjá okkum í dag,” sigur Magni á Lakjuni, sum er økisleiðari á Tekniska skúla í Havn.
Nýggjar verkætlanir
Á tekniborðinum hevur hann eina nýggja verkætlan, sum kanska fer at knýta skúlan tættari at norðurlendskum sambondum. “Henda verkætlanin, sum enn er loynilig, fer at geva okkum annarleiðis avbjóðingar og fer at seta heilt nýggj krøv um samstarv við okkara norðurlendsku grannalond,” sigur Magni at enda.
Jú, hetta er ein spennandi skúli, sum á øllum økjum ger seg út til at møta framtíðini og at geva næmingum tey bestu tilboðini.
Birgir Kruse Dimmalætting 8. desember 2010


text:
NORA stuðlar verkætlanum av ógvuliga ymiskum slagi. Verkætlanirnar hava tó tað í felag, at tær eru allar viðkomandi í mun til yvirskipaðu stevnumiðini hjá felagsskapinum: At skapa eitt máttmikið norðuratlantsøki við einari sterkari, burðardyggari búskaparligari menning.
Verkætlanir skulu hava samstarvsfelagar úr minst tveimum av teimum fýra NORA-londunum (Grønlandi, Íslandi, Føroyum og Strandanoregi).
Í Virksemisætlanini hjá NORA 2012-2016 eru tríggjar av høvuðsavbjóðingunum í NORA-økinum ávístar sum serlig áhugaøki til verkætlanarstuðul frá NORA:
- At gera sterkar liðir sterkari við at styrkja eina burðardygga menning av siðbundna høvuðsgeiranum í økinum við at veita stuðul til nýskapandi verkætlanir í fiskivinnu og øðrum ríkidømi í sjónum. Tað kunnu t.d. vera verkætlanir við ljósi á hjáframleiðslu og higartil ógagnnýtt tilfeingi.
- At skapa nýggjar møguleikar við at styrkja møguleikarnar fyri at gera búskapin í økinum fjølbroyttari við at stuðla uppundir at menna nýggjar vinnumøguleikar, framleiðslu, framleiðsluhættir og marknaðarførslustevnur. Tað kunnu t.d. vera verkætlanir í ferðavinnu, landbúnaði ella varandi orku.
- At vinna á tí fjarlagni, sum er ein serlig avbjóðing fyri NORA-økið, við at stuðla verkætlanum og seta ljósið á samskifti, at menna flutningsmøguleikarnar og á virkisbundnar greiningar. Tað kunnu t.d. vera verkætlanir, sum skulu menna nýskapandi KST-loysnir til serligu viðurskiftini í Norðuratlntshavi ella hjálpa til øktan umsetning í smáu og fjarløgdu samfeløgunum í økinum.
Les meira á www.nora.fo


text:
Hví skulu vit fara á Fólkatingsval, spyrja mong? Hví skulu vit halda fram í hesi avoldaðu skipan? Tað hevur jú onki við demokrati at gera, at Danmark tekur avgerðir fyri Føroyar ella at føroysk umboð skulu stýra, hvat hendir í Danmark.
Svarið finst kanska í at tú spyrt teg sjálva einfalda spurningin: Kenni eg meg væl umboðaða sum nú er á Fólkatingi? Tala verandi umboð mína søk? Eru vit nøgd við samband, biddaragongd og at Føroyar verða lirkaðar inn í ES sum Danmark? Og kann ein tjóðskparrødd broyta verandi skipan?
Tíverri er tað – enn – neyðugt fyri tey, ið ynskja Føroyar longur fram á sjálvbjargnisleið, at vera umboðað á Fólkatingi. Fyrst og fremst tí tað er ein týðandi pallur, fyri at koma nærri loysingini og harvið kunnu avtaka sessirnar.
Verður umboð Tjóðveldis avgerandi fyri hvørt Thorning ella Løkka koma í stjórn, fara vit sjálvsagt at royna at fáa sum mest burturúr fyri Føroyar. Fyri okkum merkir tað fyrst og fremst, at vit stuðla tí stjórn, ið gevur føroyska fólkinum fullan rætt til – uttan uppíblanding – at skipa okkum sjálv við egnari grundlóg. Hesum skulu vit “handla” við fyri at stuðla einari stjórn.
Í 2010 vóru allir flokkar á Løgtingi samdir um eina stjórnarskipan. Tá kom Løkke við sjógv á baki til Føroya og segði, at samtyktu vit egnu stjórnarskipan, var tað de facto loysing. Tá hoknaðu summi í kongunum og semjan fór. Tí er tað ikki rætt, tá sagt verður, at vit kunnu bara sjálv semjast um eina grundlóg. Tí statsministeriet fer altíð at halda fast við trongu definisjónina, at “tað er bara ein grundlóg fyri ríkið, tí kunnu føroyingar ikki gera sína egnu”. Hetta er tað, sum er mest týðandi at fáa broytt í eini samráðing við danir. Tað er eisini avgerandi, at fáa danskar politikarar at skilja, at neyðugt er við einari uppgerð við verandi støðu og einari tíðarhóskandi avtalu millum Føroyar og Danmark.
Annars ætlar Tjóðveldi sær ikki at blanda seg í danskan innanríkispolitikk, men í føroyskan politikk á Fólkatingi. Vit skulu brúka sessin til at vera vakthundur viðv. føroyskum áhugamálum og tryggja, at føroyingar verða eftirspurdir í málum, ið hava týdning fyri okkum. Td í ES-málum, handilsmálum, borgararættindum og persóns, arva og familjurættarmálum. Somuleiðis viðv. IWC og luttøku Danmarkar í hernaðarátøkum, avgerðir um loftrúm, tilbúgving og annað, sum beinleiðis hava ávirkan á okkara møguleikar.
Vit ætla at taka ítøkilig mál upp og loysa tey. Td. mongu dømini um føroyingar, ið detta burturímillum lóggávu millum Føroyar, Danmark og ES. Eitt nú ber ikki til at flyta millum londini hjá fyritíðarpensjónistum og fólkapensjonistum. At góðkenna útbúgvingar og vinnubrøv er truplari hjá føroyingum í Danmark enn hjá øðrum norðurlendingum. Og ongin avtala er millum londini, tá viðvíkur foreldrum, ið hava felags foreldramyndugleika og fara hvør til sítt og annar vil flyta við barninum.
So leingi vit ikki hava tikið fult ræði á okkara egnu viðurskiftum er tað tíverri ovmikið at gera hjá einum føroyskum fólkatingsumboði. Vit vilja avtaka sessirnar, men leiðin hagar gongur so løgið tað ljóðar eisini gjøgnum eina fólkatingsumboðan. Tí er neyðugt at velja Tjóðveldi inn á Fólkating.
Gunvør Balle
valevni Tjóðveldis til Fólkatingið


text:
NSÍ luttekur í hesum døgum á Århus Fodboldfestival í Danmark. NSÍ hevur tvey lið piltar A og piltar B við á festivalinum.
Trygvi Mortensen hevur sent heimasíðuni hesa frásøgnina.
Tvey piltalið hjá NSÍ luttaka fótbóltfestivali í Århus fyriskipað av felaginum Skovbakken. Tað eru góðar umstøður, spælt verður bæði á grasi og graslíki.
A piltanir skuldu sum tað fyrsta liðið spæla í gjár (týs 26. juli) móti vertinum Skovbakken, men av eini ella aðrari orsøk, kom onki Skovbakken lið, hetta var sera skuffandi.
Sum plástur á sárið, spældu vit móti einum U 11 liði frá Barcelona, sum vandi á einum vølli við síðuna av. Hetta vóru leikarnir glaðir fyri og spælt var 2×10 min. Vit taptu 2-1, okkara´mál skjeyt Pætur Hentze.
Stuttligt var at síggja hvussu væl tekniskt hesir leikarnir vóru fyri, og sigast má eisini at teir vóru sera professionellir mindaðir. A liðið hevði ikki nakran annan dyst týsd. 26. juli.
Hini úrslitini í A bólkinum vóru
ÍF – Bredballe 1 – 13
Fredriksund – Bredballe 8 – 1
B piltanir spældu 2 dystir í gjár. Fyrri dysturin var móti Lystrup, okkara kempaðu væl, men mótstøðan var sterk og endaliga úrstlitið gjørdist 13 – 1, okkara mál gjørdi Meinhard Johansen. Seinnri dysturin var móti FC Århus, okkara fylgdu leingi væl við, men so skrædnaði rættiliga og úrslitið gjørdist 10 – 0 til FC Århus.
Longu kl 8 í morgun (mik 27. juli) hava A piltanir spælt fyrsta av 3 dystum.
Spælt var móti Frederiksund. Hetta gjørdist ein sannur gysari. Vit komu afturum í fyrra hálvleik 1-0, men dreingirnir kempaðu allir sum úlvur á skóg, og tíðliga í seinnra hálvleiki fekk Aron Knudsen ein fríleypara og hann takkaði fyri álitið og javnaði til 1-1. Hendan støðan helt sær líka til 3 min vóru eftir tá skoraðu Fredriksund, og fingu triðja málið í yvirtíðini so úrslitið gjørdist 3-1 til Fredriksund.
Longu 11.20 skulu A piltanir spæla móti ÍF.
B piltanir skulu spæla móti HB 2 á middegi
Meira verður at hoyra um hetta seinnri.
Niðanfyri eru myndir, sum Mildrið og Kjartan Hentze tóku týsdagin.
Øll hava tað gott og lata heilsa


text:
Danjal av Rana 13.02.2018 (14:09)
Tvørafólk fáa nýggjan handil
Í næstum fer nýggjur Samkeypt-handil at lata upp á Tvøroyri, í hølunum, har John D. Hammer áður helt til. Tað eru tær báðar Laila A. Nielsen og unnustan Eva S. Berg, ið hava gjørt av at royna seg at reka handil.
Tær eru fyri stuttari tíð síðan fluttar heim. Laila A. Nielsen hevur starvast á Torginum í Vági, meðan Eva S. Berg er lærari í Tvøroyrar Skúla. Hon fer at halda fram við tí, samstundis sum hon fer at vera nógv í handlinum tá hon ikki er upptikin í skúlanum.
Laila A. Nielsen sigur við heimasíðuna hjá Tvøroyrar kommunu, at hetta hevur verið ein dreymur nærmast frá barnsbeini av, at sleppa at reka sín egna handil. Handilin verður opin allar 7 dagar í vikuni frá 09-22. Tær hava keypt sær ein vørubil og fara eisini at bjóða útkoyring av vøru um alla oynna, hvønn dag.
Navnið á handlinum verður Esla - tín lokali handil.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Expense Management
Ferðauppgerð á netinum
Kennir tú stríðið av at halda skil á kvittanum og útleggum, eftir at tú hevur verið og ferðast fyri fyritøkuna? Og hvussu nógva tíð øll í fyritøkuni brúka til at skráseta alt virksemið til tann endaliga roknskapin?
Continia Expense Management er einasta loysnin á marknaðinum, har tú kanst skilbøta skráseting og góðkenning av ferðavirksemi bara við at brúka snildfonina, ein netkaga og Microsoft Dynamics NAV.
Tað er eisini einasta loysn á marknaðinum, sum gevur møguleika til dagbart yvirlit yvir innkomnar útreiðslur frá kredittkorti beinleiðis frá Microsoft Dynamics NAV. Við hesum kanst tú beinanvegin fáa eitt fullkomið yvirlit saman við øðrum útreiðslusløgum uttan at skula brúka aðrar skipanir.
Vit mæla til at tú hyggur at filminum, sum gevur tær eina fullfíggjaða gjøgnumgongd av loysnini.
Ráðgeving
Vit vilja fegin greiða frá, svara spurningum ella ivamálum.


text:
Flaggrøða hjá Kristian Oskari Henriksen
Flaggdagsrøða 2018
Tá eg varð spurdur, um eg vildi halda flaggrøðuna í ár, var mín fyrsti tanki, at eg havi ongantíð hildið eina røðu áður.
Einasta, eg havi gjørt frammanfyri mannamúgvu, er at hava verið við í føstulávintsskemtinum í ungmannafelagshúsinum Virkinum.
Men, eg havi blandað meg uppí so at siga alt her á staðnum, og okkurt hevur mann upp á hjarta. So, hví ikki royna hetta, hugsaði eg.
Góðu áhoyrarar!
Nú er dagurin komin, har vit hátíðarhalda okkara flagg, Merkið. Hetta merkið kom ikki uttan stríð, og tí hevur tað alstóran týdning, at vit minnast og hátíðarhalda henda dag.
Hetta er ein hugnalig tíð av árinum, har lomb eru komin, og gróður er komin í – ja, hetta er ein tíð av árinum, har vit merkja, at lívið blomstrar.
Tá vit merkja hesar broytingar í náttúruni, ávirkar hetta okkum menniskju á ein góðan máta. Vit gerast lættari í sinni, og vit gerast glaðari og síggja ljósari upp á tíðina, sum liggur fyri framman.
Hetta smittar upp á alt, vit takast við, og alt verður eitt sindur lættari.
Nú hevur átrúnaður verið nógv frammi í nøkrum sendingum í KvF, og tað eru summi sum halda, at ágangurin hevur verið nakað harður á kirkjur og samkomur.
Tá vit hugsa um, hví føroyingar eru so trúgvandi, er hetta ikki so løgið. Fyri at fáa mat á borðið, var tú noyddur at rógva út, røkta hagan, velta bøin og søkja bjørgini. Alt hetta varð lagt í Harrans hendur – at geva okkum fisk, fugl, epli og ein góðan skurð til heystar.
Tí vóru føroyingar sterkir í síni trúgv. Teir vistu, hvat tað var at missa menn og synir á havinum og kvinnur, sum doyðu í barsilssong frá manni og børnum.
Ja, alt hetta var ein partur av tilveruni, tá vit hyggja nøkur ár aftur í tíðina. Tí skilji eg eisini væl, hví vit føroyingar eru sterkir í trúnni á ein harra.
Altíð, tá eg hoyri um trúgv, komi eg at hugsa um ommu mína á Klovanum, Jacobinu. Hon segði altíð við meg: ”Jesus fylgi tær, góði…”
Jacobina sang altíð, tá hon bant og tókst við ymiskt á Klovanum. Hetta hugsaði eg ikki nógv um tá, men við árunum er hetta vorðið meira eyðsæð. Trúgvin var persónlig og sterk, og omman kundi glað fara til verka í sínum dagliga arbeiði.
Tí er heldur ikki krossmerkið í okkara vakra flaggi nøkur tilvild.
Føroyska flaggið hevur verið okkara síðan seinna veraldarbardaga, og tað vóru sjómenninir, sum brúktu Merkið fyri at vísa, hvar teir hoyrdu heima.
At hoyra til – ella at vera í felagsskapi – er nakað, sum er ógvuliga djúpt grógvið í okkum menniskjum. Ja, vit kunnu næstan siga, at vit eru eitt slag av ”floksdjóri” (menningarlæruna skal eg tó ikki koma inná í hesi røðu).
Summi menniskju stemba alt lívið eftir at vera partur av einum størri ella meira sigandi parti av fjøldini. Hetta byrjar longu í barnagarði og upp eftir, til vit hava tikið okkara lærdóm.
Vit hava mangan hoyrt tey eldru siga, at alt var betri fyrr. Hetta er vanlig tala millum okkum føroyingar – og helst millum onnur menniskju úti í heimi eisini.
Nú kann eg bara tosa út frá tí, sum lívsins skúli hevur lært meg, og sjálvandi og eru hetta bara mínir egnu tankar um støðuna i ́dag.
Sum sagt, haldi eg, at felagsskapurin er sera týðandi fyri okkum, og okkara Merkið vísir restini av heiminum, at hetta eru Føroyar.
Tá eg fór í skúla í 1983, var okkara skúli 100 ára gamal, og karmarnir vóru hareftir hjá lærarum og næmingum. Eg minnist enn, hvussu bangin eg var so fremmant, sum alt tóktist, og hvat fór at henda her?
Mín felagsskapur var míni foreldur, systkin, omma, abbi og grannalagið á Heyggi. Meira kendi eg ikki. Nú skuldi eg í ein nýggjan og ókendan felagsskap, sum var skúlin.
Nú eru nýggjar tíðir, og skúlin er nýggjur. Nógv fleiri møguleikar eru í skúlanum í dag enn teir, sum vit høvdu í 1983.
Men, tað besta av øllum er, at hesir møguleikar vera brúktir, og vit síggja, hvussu okkara børn mennast. Hetta er ein so deilig kensla at hava sum foreldur – at her er hent so nógv til tað betra.
Men, er tað nú lættari at liva í felagsskapinum nú, enn tað var fyrr?
Ja, hetta er ein góður spurningur, og rætta svarið er ivaleyst ógvuliga individuelt.
Um vit hyggja eftir, hvat er hent bara í mínari tíð – ja, so er hetta ein kollvelting hjá tí eldra ættarliðnum.
Men, nógv er vorðið til tað betra og eitt, ið eg sum borgari her á staðnum eri sera glaður fyri, er skúlin her børnini stórtrívast, eins og karmarnir eru fram úr góðir.
At børnini hava so góðar umstøður, fær meg at trívast her á staðnum. Tá umstøður og karmar eru góðir at virka undir, gevur hetta okkum eisini góðar lærarar. Teir hava vit eisini her í Sands skúla, og tað gleðist eg almikið um.
At tað gongur væl í felagsskapinum hjá okkum er at gleðast um. Vit síggja eisini, at tað í aðrar mátar gongur fram á, og stór frambrot eru fyri stavn, nú vit skjótt kunnu koyra millum Sandoynna og meginøkið og enntá heilt inn í miðbýin í Havn.
Ja, fáur hevði torað at droymt um hetta fyri 30 árum síðan, men nú er fasta sambandið við meginøkið ikki langt burtur.
Góðu tit, framburður og menning av felagsskapinum er okkum øllum fyri at takka, og vit eiga at vera errin av øllum tí, vit í felag hava stríðst fyri og skapt.
Einki kemur av ongum, men í felagsskapi lyfta vit nógv og røkka longur framm á leið.
Sandoyggin hevur brúk fyri tykkum øllum – sjómonnum, heilsuhjálparum, heilsurøktarum, námsfrøðingum, lærarum, sjúkrarøktarfrøðingum, jarðyrkisfólki – og eg kundi nevnt so mong aftrat.
Øll eru vit við til at byggja karmarnar í felagsskapinum – Føroyar – og Merkið er okkara felags stavnhald sum vísir, at tað er her, vit hoyra heima!
Ein felagsskapur, sum er opin og ikki generaliserar menniskju, er ein felagsskapur, eg vil liva í, tí har er trivnaður, og har trivnaður er, har blómar, um tað er kalt og regn – ja, ein ríkur og gevandi felagsskapur.
Sum loysingarmaður noyðist eg líka at endurgeva nøkur orð, sum Erlendur Patursson, sáli, skrivaði í einari av greinum sínum frá 1950.
læt frælsisviljan sigra. Síðan hevur fólkið ligið á
sárum,men viljin er ikki boygdur. Kanska eru nøkur fallin frá, men hjá hinum er
hann stældur og herdur. Tann dagur kemur so, at hesin sami vilji verður máttmikil,
at Føroya fólks fjøld sameinist um at seta í verk hugsjónina: frítt og frælst
Føroyaland.
Takk fyri, at tit lýddu á


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Stuðul til trivnaðarátøk í Vestmanna
07.03.2014
Vestmanna Bygdarráð hevur sett sær fyri at økja enn meira um trivnaðin og samanhaldið í bygdini. Bygdarráðið hevur samtykt at fara undir vetrarfriðing, spæliplássið í Heygalíð er um at vera liðugt, ábøtur verða gjørdar á gøtur og vegir. Og harumframt eru javnan trivnaðartiltøk í bygdini.
Nú ber til hjá vestmenningum sjálvum at gera sítt til at økja um trivnaðin við m.a. at fríðka um býlingar og øki í bygdini. Tað veri seg at gera øki til at hugna sær í, smærri spælipláss, gróðurseting ella okkurt heilt annað.
Vestmanna Bygdarráð hevur sett kr. 50.000 av á fíggjarætlanini fyri 2014 fyri at stuðla átøkum, sum eru við til at økja um trivnaðin í bygdini. Verður stórur áhugi fyri átakinum, er ætlanin at játta pening aftur á fíggjarætlanini komandi árini.
Til ber hjá einstaklingum, bólkum og feløgum heimahoyrandi í Vestmanna at søkja um stuðul. Umsóknir skulu skrivast á serligt umsóknarblað.
Umsóknarblað og reglugerð kunnu heintast við at trýsta á leinkjurnar niðanfyri ella við at venda sær til Vestmanna Kommunu.
Reglugerð
Umsóknarblað
Freistin at søkja um stuðul er 1. apríl 2014.
Umsóknir skulu sendast til:
Vestmanna Kommunu
Bakkavegur 8
Postboks 91
355 Vestmanna
Ella við telduposti til vestmanna@vestmanna.fo
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Amnesty International
Amnesty International er ein heimsumfatandi mannarættindafelagsskapur, sum er grundaður á Heimsyvirlýsing Sameindu Tjóða um Mannarættindi frá 1948, og aðrar altjóða góðkendar samtyktir um mannarættindi. Alt byrjaði í 1961 tá enski sakførarin, Peter Benenson, las eina grein um tveir portugisar. Hesir høvdu skálað fyri frælsi, og tað kostaði teimum tvey ár í fangaskapi. Hetta fekk bikari hjá Peter Benenson at flóta yvir. Benenson skrivaði tí greinina "The forgotten prisoners" í The Observer. Greinin snúði seg um, hvussu ósek fólk verða fongslað, pínd og avrættað vegna sannføring teirra.
Peter Benenson heitti á lesararnar um at luttaka í einum átaki "Appeal for Amnesty 1961". Endamáli var at leggja trýst á stjórnir, ið framdu brot á mannarættindi. Undirtøkan gjørdist so góð, at hetta var byrjanin til altjóða felagsskapin Amnesty International. Endamálið hjá Amnesty International er lýst í viðtøkunum, sum vóru endurskoðaðar á ICM, altjóða aðalfundinum, í Dakar í august 2001. Irene Khan úr Bangladesj er aðalskrivari felagsins. Á altjóða heimasíðuni hjá Amnesty finst nógv tilfar um mannarættindastøðuna kring heimin.


text:
Her er síðsta formansfrágreiðingin hjá Andriasi
Her er formansfrágreiðingin hjá fráfarna formanninum í Áhugafelagnum Antares, Andriasi Poulsen, sum hann helt á aðalfundi felagsins fríggjadagin 19. januar 2018:
Eftirløn:
Enn einaferð hevur eftirløn fylgt nógv. Síðsta ár var sak lagt ímóti TAKS um hetta, tann sakin koyrir enn. Sakin var í rættinum fyrst í september. Tá vildi dómarin so hava, at tad skuldi søkjast um undantak eftir tí føroysku lógini eisini, hetta so at hann kundi taka atlit til báðar møguleikarnar, tá hann ger ein úrskurð.
Tað er varskógvað, at ein nýggj eftirlønarlóg skal koma í 2018. Innihaldið er júst almannakunngjørt. Vit hava ikki viðgjørt akkurát, hvat hetta kemur at hava at siga fyri limir felagsins.
Eitt er tó sikkurt, at AM gjaldið fer upp til 3%, og hetta er ikki nakað, sum vit í nevndini eru glaðir fyri.
Heilsutrygd:
Her fingu vit viðhald, Heilsutrygd hevur viðurkent hetta eisini. Men tey meta seg ikki hava rætt til at afturgjalda sum er.
Ein nýggj lóg varð løgd fram í síðstu tingsetu. Vit vóru í trivnaðarnevndini hesum viðvíkjandi, men hendan lógin datt burtur, tá tingformaðurin sendi tingið í summarfrí. Tað hava síðan verið gjørdar nógvar royndir at fáa samband við HT og AMR, men tað hevur víst seg at vera meira enn trupult, har er tøgn frá teimum.
Norðulendsk avtala/Ríkisfelagsskapur:
Tað bleiv settur ein bólkur at arbeiða við hesum í løgtinginum, men her vísir seg ikki at henda so nógv.
Vit hava havt samband við tey við jøvnum millumbili.
Oljuvinnan 2017/2018:
Her sær betur út nú enn til síðsta aðalfund, oljuprísurin er farin nokkso fitt upp, oljufeløgini eru farin at snakka um fleiri størri útbyggingar fyri komandi árini og fleiri leitibrunnar verða boraðir nú.
Í summar vóru fleiri skip tikin í drift aftur, onkur av hesum eru tó uppløgd aftur nú fyri veturin, hevur verið sagt.
Sosial tiltøk:
Tað varð skipað fyri nøkrum útferðum í summar. Tað hevur víst seg at vera trupult at fáa nokk av fólkitil onkur av tiltøkunum. Vit vóna at kunna hava fleiri tiltøk í 2018, men her hava vit eisini brúk fyri hjálp frá limunum, hvørji tiltøk ynskja limirnir?
Liminir eru eisini vælkomnir at skipa fyri tiltøkum, her kann nevndin hjálpa við samskifti til limirnar.
Rakstur av felagnum:
Sum tit síggja, tá roknskapurin kemur fyri her, so royna vit at reka felagið so bíliga sum møguligt. Tað er ikki nógv útreiðsla til nevndina. Nakað av útreiðslum hava verið til sakførara, hetta kemur við í roknskapin fyri 2018.
DIS:
Her kom nýliga ein broyting í donsku lógini, sum gjørdi, at fleiri skip, sum frammanundan ikki kundu verða í DIS, nú hava tann møguleikan. Tá var sagt frá reiðarafelagnum í DK, at tað skuldi skapa fleiri donsk arbeiðspláss.Um hetta fer at eydnast, hevur ikki víst seg enn.
Nú í januar kom ein grein í blaðnum Søfart, har ein ið arbeiðir hjá Mærsk hevur lagt fram lønina hjá sær og samanborið hana við útlendingar, sum eisini eru undir DIS.
Her vísir hann á, at senior officerarnir eru ikki dýrari, men junior officerar og aspirantar eru nokk nakað dýrari. Her metir hann, at teir donsku reiðararnir hava samfelagsskyldu, tí tey fáa allan skattin hjá teimum siglandi.
Hann metti eisini, at tað hevur verið politikkurin í nøkrum donskum reiðaríðum, at tað skulu ikki setast fleiri skandinavar.
Takk fyri, at tit komu.
Vh.
Andrias


text:
Heri Simonsen 10.02.2018 (21:35)
Yngra SÍ-liðið hugsar um framtíðina
Eldra og sera roynda liðið hjá SÍb skal royna seg í steypafinaluni ímóti ÍF.
Tað er greitt aftaná 3-0 sigurin hjá teimum eldru, SÍb ímóti teimum yngru, SÍa í hálvfinaluni í KÍ-høllini fyrr í kvøld.
Settmunurin var 25-21, 25-18 og 25-22.
TRÝST á PÍLIN undir MYNDINI, og hoyr samrøðuna frásøgumaðurin hjá Rás2, Óli G. Samuelsen gjørdi við Jón Weihe Simonsen frá tí yngra SÍ-liðnum, SÍa.
Jón Weihe Simonsen segði, at teir høvdu vónað at tikið triðja settið heim, men tann ætlanin kiksaði.
SÍa er eitt ógvuliga ungt lið, og tað snýr seg um at mennast, og at betra spælið hjá liðnum, greiðir Jón Weihe Simonsen frá.
Hoyr samrøðuna Óli G. Samuelsen gjørdi við Inga Ole-Jacobsen frá eldra SÍ-liðnum HER
Hoyr avgerandi bóltarnir í dystinum, sum Óli G. Samuelsen segði frá, og hoyr samanumtøkuna hjá Janu Egholm, viðmerkjara HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hjálparfólkini alneyðug
ítróttur02-07-2017 - 19:55 - Jóanis Nielsen
Tá Team Rynkeby Føroyar súkklar kring landið, og ikki minst, tá súkkla verður til Paris, eru fólk kring tey, sum hjálpa til á ymsan hátt.
Hesi kunnu verða súkklusmiðir og bilførarar til útgerð. Fólk sum gera mat og servera fyri súkklarunum, tá steðgir eru. Á leiðini til Paris eru tey eisini vegvísarar og hjálpa súkklarunum til rættis á hotellunum.
Hesi fólkini eru eins og súkklararnir fult upptikin allan dagin á ferðini og eru ein umráðandi fortreyt fyri, at ferðin skal eydnast.
Í ár eru 10 hjálparfólk á ferðini. Tey hava 5 bilar við til útgerð so sum súkkluverkstað, ferðagóðs, mat og aðra viðkomandi útgerð.
Uppgávurnar hjá hjálparfólkunum eru fjøltáttaðar. Alt frá at servera mat, halda rutu, umvæla súkklur, samskifta við hotel, og annars alt viðkomandi, sum kann koma fyri á slíkum túri.
Ferðin byrjar hósdagin 6. Juli kl 11 í Klaksvík.
Team Rynkeby Føroyar er ein norðurlensk verkætlan, sum hevur til endamáls at savna inn pening til børn við lívshættisligum sjúkum og familjur teirra.
1700 súkklarar úr øllum norðurlondum og 400 hjálparfólk fara komandi vikuskifti undur ferðina úr norðurlondunum til Paris.
Til ber at søkja um luttøku í 2018 á www.teamrynkeby.fo


text:
Kanadiski trolarin INUKSUK er á Vági eftir trollemmum
14-05-2018 - 22:44 - Jóanis Nielsen
Kanadiski trolarin INUKSUK, sum hevur verið á verft í Danmark, kom á Vág í kvøld. Teir skulu hava føroyskar trollemmar frá Lemmavirkinum í Vági.
Trolarin fiskar svartkalva og rækjur í kanadiskum sjógvi. Tá ið teir fara av Vági í morgin, tá gongur leiðin á Hafnafjørð í Íslandi, har teir skulu hava fólk frá Kanada umborð, so gongur leiðinn í kanadiskan sjógv at fiska svartkalva, tað verður eystur úr suðurendanum Baffin Island.
INUKSUK er 60 metrar langur og 13 metrar breiður, hann lastar 650 tons av svartkalva, tá ið teir eru til rækjufiskiskap, tá er pláss fyri 420 tonsum av rækjum í lastina.
Myndirnar hevur Reidar Simonsen tikið.


text:
Danjal av Rana 14.08.2017 (15:26)
Stjól snellur úr báti
Ein 53 ára gamal maður møtti í Føroya Rætti í morgun, ákærdur fyri at hava stolið tríggjar snellur úr einum báti og fyri at hava eina ólógliga riflu umborð á sínum egna báti.
Maðurin játtaði seg sekan í ákærunum. Hann greiddi frá, at hann hevði varnast, at ein bátur hevði ligið við bryggju í longri tíð og ein dagin sá hann sær høvi at fara umborð og fara avstað við snellunum. Talan var um tríggjar snellur við einum virði á tilsamans 36.000 krónur.
Rifluna fakk løgreglan, tá teir kannaðu bátin hjá manninum í samband við stuldurin. Maðurin greiddi frá, at riflan var arvagóðs, men hann játtaði, at hann ikki hevði loyvi til hana.
Ákærin kravdi, at maðurin fekk 30 daga fongsulsrevsing fyri stuldurin umframt 3.500 krónur í bót fyri brot á vápnalógina, umframt at hann møguliga skal rinda eigaranum av snellunum endurgjald.
Dómarin valdi tó at útseta endaliga dómin. Hon var samd við ákæranum, at tá virðið av stolnu lutunum er so høgt, er fongsulsrevsing vanliga revsingin. Hon metti tó, at tað hevði verið upplagt, at givið manninum ein treytaðan dóm fyri stuldurin. Hetta kann hon tó ikki gera, uttan at Kriminalforsorgin fyrst hevur prátað við mannin og mett um, hvørt hann er egnaður til at gera samfelagstænastu. Lógin er soleiðis snikkað, at ein einans kann fáa ein treytaðan dóm, um ein ger samfelagstænastu í staðin.
Endaligur dómur bleiv tí útsettur, til kriminalforsorgin hevur havt møguleika at tosa við mannin. Dómarin væntaði tó, at talan fór at vera um samfelagstænastu í eini 30 til 60 tímar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Inn Ý Guds myrkakamar
18. mars 2009
Tað er ikki nakar ókendur tanki í Bíbliuni, at Gud virkar í myrkri. Tað er eins og í einum myrkakamari, har filmar verða framkallaðir í myrkri. Soleiðis kann Gud eisini brúka tað negativa til at framkalla okkurt positivt. Soleiðis kann ein kreppa gerast eitt høvi hjá Gudi at gera okkurt í lívum okkara.
Eftir Sven-Axel Conrad, pastorur
Á fyrsta blaði í Bíbliuni lesa vit, at Gud skapaði bæði dagin og náttina.
“Í fyrstuni skapaði Gud himmalin og jørðina. Og jørðin var oyðin og ber, og myrkur var yvir frumhavinum, og Guds andi lá á vøtnunum. Og Gud segði: “Verði ljós!” Og tað var ljós. Og Gud sá, at ljósið var gott, og Gud skildi ljósið frá myrkrinum, og Gud kallaði ljósið dag, og myrkrið kallaði hann nátt. Og tað varð kvøld, og tað varð morgun - fyrsti dagur.” 1. Mós. 1,1-5.
Longu her møta vit mótsøgnini, at Gud, sum er ljós, eisini hevur skapað myrkrið. Hann skapaði dagin, men eisini náttina. Tað er ikki nakar ókendur tanki í Bíbliuni, at Gud virkar í myrkrinum. Tað er eins og í einum myrkakamari, har filmar verða framkallaðir. Soleiðis kann Gud eisini brúka tað negativa at framkalla okkurt positivt. Soleiðis kann ein kreppa gerast eitt høvi hjá Gudi at gera okkurt í lívi okkara.
Gud myndar og evnar okkum til í myrkri. Í Sálmi 139,15 stendur: “Tá ið eg varð gjørdur í duldum, myndaður í jarðardjúpum.” Úr náttúruni vita vit eisini, at hin vakrasti firvaldurin verður gjørdur í einari myrkari reivveru. Eisini vita øll, at teir vakrastu gimsteinarnir verða grivnir upp úr jarðarinnar dýpi.
Vit mennast eisini gjøgnum tær kreppur, vit ganga ígjøgnum her í lívinum ...
Hveitikornið
Í Jóh. 12,24 lesa vit: “Sanniliga, sanniliga sigi eg tykkum: Fellur ikki hveitikornið í jørðina og doyr, tá er og verður tað einsamalt; men doyr tað, tá ber tað miklan ávøkst.”
Hveitikornið má sáast í jørðina, har tað verður heilt umgirt av myrkri, áðrenn nýggja lívið kann opinberast. Gjøgnum deyðan kemur nýtt lív. Her talar Jesus um seg sjálvan og deyða sín, sum stendur fyri framman. Aftur her kemur ein av mótsøgnunum í evangeliunum fram. Jesus mátti doyggja, so at vit kunnu fáa ævigt lív. Í Bíbliuni eru nógv fløkjalig ting, sum vit ikki altíð skilja:
- Um tú vilt upp - mást tú fara niðureftir
- Um tú vilt hava okkurt - mást tú geva
- Um tú vilt eiga - mást tú lata frá tær
- Um tú vilt liva - mást tú gerast villigur at doyggja
Tingini venda ofta øvugt samanborið við vanliga hugsan. Tað er tí, vit mugu umvenda okkum, so at vit kunnu skilja Guds tankar.
Jesus í myrkrinum
Í samband við hendingarnar, sum fóru fram í Getsemane urtagarði skírisnátt, lesa vit í Luk. 22,53: “ ... hetta er tykkara tími og vald myrkursins.”
Jesus fór ígjøgnum djúpasta myrkrið, og hansara líðing kom í hæddina langafríggjadag.
Hetta var ikki bara ein langur dagur, men náttin var kanska hin allarlongsta í søgu mannaættarinnar. Hetta var líðingarinnar nátt. Skírisdag og langafríggjanátt var Jesus úti í einum djúpum myrkri. Vinirnir sviku. Hin hollasti av lærusveinunum avnoktaði hann. Judas, kassameistarin, hevði svikið hann fyri 30 silvurpengar. Allir lærusveinarnir sovnaðu, hóast hann hevði biðið teir vakt og biðið saman við sær.
Teir svóvu, sjálvt tá ið tempulvaktin kringsetti Jesus og handtók hann. Fíggindin bant Jesu hendur og eyðmýkti hann. Teir píndu hann og vanærdu hann og fóru ómenniskjansliga við honum. Teir lótu hann úr fyri almannaeygum og slerdu hann við koyrlinum. Hann varð húðflongdur, og ryggur hansara hekk í lepum har uppi við pínslaváttarstólpan. Teir drógu hann hálvdeyðan yvir til avrættingarstaðið Golgata. Har krossfestu teir rómversku hermenninir hann livandi og lótu hann líða tær ógvisligastu pínur. Hendur og føtur hansara vórðu gjøgnumgatað við stórum rustaðum naglum. Meðan hann hekk har útmaktaður og doyggjandi á krossinum, fekk hann at kenna eina niðrandi viðferð frá fólki. Ókvæmisorð og háðarorð heglaðu niður yvir tann doyggjandi mannin.
Myrkast náttin
Tað vóru ikki nógv viðhaldsfólk, enn minni stuðlar á Golgata heyggi henda lagnutunga seinnapart. Tá ið Jesus hevði hingið á krossinum í tríggjar tímar, myrknaði himmalin alt í einum. Tað var, sum Gud sjálvur sløkti ljósið á Golgata. Nú var nóg mikið. Tá ið alt leikaði í sum harðast, sløknaði ljósið mitt á degi. Sjálvt sólin mátti venda sær burtur av skomm. So ræðuligt vóru menniskjuni farin við Guds egna soni. Í tríggjar tímar var myrkt mitt á degi. Hetta var eitt myrkur, sum tú næstan kundi taka í. Har gjørdist myrkt bæði á bygd og í bý. Har gjørdist myrkt á øllum arbeiðsplássum og í øllum heimum. Har gjørdist myrkt á spæliplássum og í køkum. Lívsins ljós sløknaði.
Samstundis rópti Jesus: “Tað er fullgjørt!” Nú var einki meir, sum gerast kundi. Bikarið var fult. Pínslubikarið var á tremur og um at bresta. Jesus hevði hildið alt hetta út av berum kærleika til eina sjúka og glataða mannaætt. Hann hevði gjørt alt hetta fyri at frelsa verðina.
Jesus var sanna ljósið, sum lýsir upp í hvørjum menniskja. Hann var ljósið, sum myrkrið ikki vann á.
Men nú gavst hann! Tá ið ljósið gerst svart, verður tað av sonnum myrkt. Í svartasta vónloysi rópti Jesus, so tað ekkóaði gjøgnum alla søguna: “Gud mín, Gud mín, hví ert tú farin frá mær.”
Jesus, sonur Guds, upplivdi hitt ógvisligasta myrkrið, tá ið Faðirin mátti venda sær burtur frá soninum. Tá ið syndin varð løgd á Jesus, mátti Gud fjala andlit sítt fyri honum. Hetta var myrkasta løtan í søguni.
Jesus smakkaði beiskasta myrkrið, tá ið heimsins syndir og sjúkur vórðu lagdar á hann. Hann bar øll okkara brek og allar veikleikar, øll mistøk menniskjans og teirra skeivleikar. Alt, sum miseydnaðist, og allir ósigrar vórðu lagdir á Jesus. Øll fortíð og framtíð vórðu lagdar á hann. Jesus tók alla banning heimsins á seg.
Fullkomin sigur
Eftir alt hetta kom eitt ljós, sum kann lýsa upp eitt og hvørt myrkur: Jesus vann ein fullkomnan sigur á Satani og øllum hansara illu andum, allari synd og øllum menniskjuligum mistøkum, sjúkum og veikleikum, og hann vann ein fullkomnan sigur á deyða og grøv.
Satan hevur herjað alla mannaættina við sínum oyðandi herferðum allastaðni í hesari verð. Hann hevur knúst okkara familjur. Hann hevur oyðilagt okkara býir. Hann hevur sorlað okkara verð, so hon liggur í skeljasori. Hann hevur rænt okkara børn og ungdómar. Hann hevur hersett menniskju við djevilskum kreftum, sum tey ikki sjálv kunnu stýra.
Hann hevur rubbað og bundið menniskju, so tey ikki longur eru harrar yvir sær sjálvum. Hann hevur rænt, herjað og stolið øll virði, sum menniskjan hevði fingið í skapanargávu frá Gudi. Hann hevur miðvíst teppibumbað sinn og tankar hjá menniskjum við niðurbrótandi og oyðandi tankum og spreitt skelk og ræðslu allastaðni á okkara knøtti. Hann hevur lagt eftir sær lemjandi sjúkur, barnloysi og niðurnívd menniskju, ið slaka fyri syndini og banningum. Hann hevur havt alla verðina sum gísla. Og nú ræðir hann menniskju við hóttanum um eitt ævigt fongsul í holuni hjá gíslatakaranum.
Jesus kom ikki bara við teimum góðu tíðindunum, men eisini fyri at fría allar gíslar. Hann setti fangar í frælsi og førdi teir út úr myrkursins holum. Av tí at hann er farin ígjøgnum myrkrið, hevur hann sigrað á Satani og øllum myrkri. Jesus fór sjálvur niður í holuna hjá gíslatakaranum og fríaði allar gíslar við einum ótrúligum frælsisstríði. Tí kunnu øll menniskju gerast fræls í dag, uttan mun til hvussu leingi tey hava verið í valdi gíslatakarans.
Jesus fríar eisini frá skelkandi upplivingum og teimum sálarligu avleiðingum, sum standast av einari drúgvari gíslatøku. Hann vil geva menniskjum tað aftur, vit hava mist, tá ið djevulin tók valdið. Hann kann javna aftur tær negativu oyðandi hendingarnar, vit hava verið úti fyri. Golgatatryggingin bøtir um alt tað, Satan hevur rænt frá okkum. Í Jesu sáttargerð hava vit fingið atgongd til alt, vit mistu í syndafallinum. Tá ið Jesus doyði, sigraði hann á djevlinum. Í 1. Jóh. 3,8 sigur Guds orð: “Til tess varð Guds sonur opinberaður, at hann skuldi bróta niður djevulsins verk.”
Krepputíð er próvtøkutíð
Vit læra ofta meir av tí, sum miseydnaðist, enn av viðráki og tí, sum eydnast væl her í lívinum. Størstu læruna fáa vit, tá ið vit ganga ígjøgnum krepputíðir og mótvind. Kreppan er sum ein próvtøka. Eftir eina ávísa lærutíð kemur altíð ein próvtøka. Tað er ein tíð, har vit skulu prógva, at vit hava lært okkurt. Tað er tað, sum trongdirnar og mótburðurin snúgva seg um.
“Og tú skalt hava í huga, hvussu Harrin, Gud tín, í hesi fjøruti árini hevur leitt teg í oyðimørkini, til tess at eyðmýkja teg og royna teg og vita, hvat ið mundi búgva tær í hjarta, hvørt tú vildi halda boðorð hans ella ikki.” 5. Mós. 8,2.
Kreppan fær ofta teir lutir, sum eru soknir niður á botn í lívi okkara, upp til yvirflatuna. Alt tað skitna kemur upp til yvirflatuna, tá ið kreppan herjar á. Tað er sum við gruggutum vatni, sum hevur staðið leingi í einum glasi. Alt tað skitna fellur niður á botn, meðan vatnið í erva er klárt. Men um tú av óvart kemur undir glasið, verður vatnið aftur gruggut og skitið. Tí kann kreppan sammetast við eina próvtøkutíð, har vit skulu roynast. Jesus upplivdi eisini uppgerðina við djevulin í oyðimørkini. (Luk. 4) Men hann sigraði á honum og stóð royndina. Tað er ikki fyrr enn eftir hetta, at hann byrjaði sína almennu tænastu í kraft Heilaga Andans.
Okkara lyndi mennist kanska mest í mótráki. Mótvindur er betri enn framgongd, tá ið tað ræður um at snikka til okkara lyndi og muru. Mótvindur pressar okkum nærri Gudi. Ódnirnar gera, at røturnar á trøunum leita djúpari niður í skógarbotnin. Tað er ikki neyðugt hjá okkum at óttast ódnirnar í lívi okkara. Jesus møtti lærusveinunum í ódnini við orðunum: Óttast ikki. Hann hevði tamarhald á øllum. Tað hevur hann altíð. Óttast altso ikki ódnina. Gagnnýt heldur mótvindin, so tú kemur upp at flúgva. Lær at kenna tær ómetaligu kreftirnar í mótvindinum. Gert tú tað, kanst tú brúka stormin, so tú gerst sterkari. Tann, stormurin, sum er sendur móti okkum at forkoma okkum, kann gagnnýtast, so hann verður ein framdráttur, sum ger, at vit koma uppaftur longur fram og enn hægri upp. Tað er í ódnini, at vit búnast og mennast. Tað er í storminum, at vit læra at flúgva. Tað er í storminum, at vit læra at finna okkara fasta støði á klettinum, Kristusi.
Tað er á djúpum vatni, vit læra at svimja. Tað læra vit ikki í einum grunnum smábarnahyli! Tað var í ódnini, at Pætur lærdi at ganga á vatninum. Tað var, tá ið ísraelsmenn vóru hart trongdir, hina ferð tá ið egyptar lupu á aftanífrá, at Gud læt Reyðahavið upp.
Ein ræðuligur sorgarleikur
Fyri nøkrum árum síðani upplivdu vit sum familja ein ræðuligan sorgarleik, tá ið elsti sonur okkara Dennis, sum var 30 ára gamal, brádliga doyði í Tansania. Hann var har úti og hjálpti okkum í trúboðaraarbeiðinum saman við konu sínari Marionnu og báðum smábørnum teirra. Ta síðstu tíðina høvdu vit havt úr at gera. Neyðhjálpararbeiðið, har vit stríddust við at hjálpa teimum mongu túsundum, sum svøltaðu, hevði verið ómetaliga krevjandi. Dennis tók á seg høvuðsábyrgdina fyri hesari umfatandi neyðhjálpar-verkætlan. Brádliga uttan nakra ávaring doyði hann eina náttina. Tað var eingin ólukka, og hann var heldur ikki sjúkur. Líkkanningin vísti seinni, at deyðin hevði onga orsøk. Ta náttina broyttist lív okkara fullkomiliga.
Tað er skilligt, at nógvir spurningar troka á: “Gud, hví? Tað tykist so skilaleyst og órímiligt. Eg skilji als ikki tínar ætlanir, Gud.” Vit undraðust á, um Gud hevði ráð til hetta. Fyrst slær hann okkum so dyggiliga sum familju, og so skal hann brúka so nógva tíð at grøða okkara sár og pínur aftaná. Tað tykist púra skilaleyst. Tað er ringt at skilja, at hann, sum tók okkara pínur, eisini er tann, sum loyvir, at vit fáa tær!
Tað er ringt at skilja, at Gud brúkar nógva tíð at evna og mynda síni amboð, og so tá ið eitt teirra er búgvið til tænastu, verður hann tikin burtur. Tað kennist sum at spilla burtur tilfeingið. Vit biðja Gud senda arbeiðarar út at heysta akurin, og mong halda seg aftur og vilja heldur liva sítt egna lív, men tá ið tað so er ein, sum er villigur at tæna Gudi, so sleppur hann ikki at liva. Hvør dugir at síggja tað skilagóða í, at ein ungur giftur maður og pápi verður tikin frá síni ungu konu og tveimum smáum børnum.
Brádliga so gjørdist alt so myrkt og vónleyst. Ljósið hvarv, luftin bleiv sligin út úr okkum. Pínan av hesum missi fór gjøgnum mønu og merg, og vit fingu meir ilt av henni enn av knívsstungum í túsundatali.
Í viðráki og mótráki
Sjálvt um vit høvdu mangar spurningar og kendu okkum vónsvikin, so mistu vit ongantíð trúnna á Gud. Vit vistu, at Gud var hjá okkum. Tann Gud, vit høvdu valt at trúgva á í viðráki, vísti seg at vera hin sami Gud í mótráki.
Tað var púra nýtt fyri okkum at uppdaga, hvussu ofta tað stendur í Bíbliuni, at Gud býr í myrkri. Tær størstu opinberingar av nærveru Guds uppliva menniskju í samband við royndir ella í krepputíðum. Í myrkri verður tað positiva framkallað burtur úr tí negativa. Vit hava fingið greiðu á, at tú lærir best at kenna Gud í myrkri. Í myrkastu tíðum, har tú ert frá tær sjálvum og rópar: “Gud, hvar ert tú?” Tá er hann beint undir liðini á tær. Hetta er ein av teimum mótsøgnunum, fólk uppliva í lívsins kreppum.
Í okkara føri hava vit lært, at Gud svíkur ikki, og at hann endurreisir og grøðir, sjálvt um tað kann taka tíð. Hann hevur eisini hjálpt okkum at koma ígjøgnum, so vit vága at tæna Gudi aftur.
Tann uggi, sum Gud gevur, er, at náttin varar ikki ævigt. Sjálvt eftir myrkastu náttina kemur ein nýggjur morgun. Vit hava lært at fáa okkum styrki og megi úr orðunum í Sálmunum:
“Eitt eygnabragd varar hans vreiði, eina lívsævi náði hans. Á kvøldi kemur grátur at gista, men á morgni fagnaðarróp ... Tá mína sorg tú til gleðidans vendi, lætst meg úr mínum sorgarbúna og klæddi meg í gleði, at sál mín skal syngja tær lov og ongantíð tagna; Harri, mín Gud, allar ævir eg vil tær lova!” (Sálmur 30, vers 6,12-13)
Tað, sum hevur hjálpt okkum ígjøgnum, er sannføringin um, at Gud mistekur seg ongantíð. Í djúpasta myrkrinum var hann hjá okkum og vísti okkum sín kærleika. Kærleiki hansara hevur borið okkum lekidóm og givið okkum treysti at liva víðari í tænastuni fyri hann.
Effie Campbell umsetti.


text:
Námsætlanin fyri sølubúskap B
1. Samleiki
Lærugreinin sølubúskapur er vinnubúskaparlig lærugrein, ið tekur støði í fyritøkuni og støðu hennara á marknaðinum, har hon virkar og ynskir at virka. Kjarnin í lærugreinini fevnir um strategi, virkisætlanir, keypsatferð, marknaðargreining, málbólkar, kappingarráð og sølubúskaparliga leiðslu. Lærugreinin snýr seg um, hvussu virkir taka avgerðir viðv. marknaðarføring og sølu við atliti til nær- og fjarumhvørvi. Í lærugreinini verður støði fyrst og fremst tikið í heimliga marknaðinum og síðani altjóða marknaðinum. Næmingurin gerst tilvitaður um, hvørjar avbjóðingar og avgerðir eitt virki stendur fyri, tá tað skal vinna sær kundar á einum marknaði merktur av stórari kapping.
2. Endamál
Endamálið er, at næmingurin
- mennist og gerst førur fyri at arbeiða sjálvstøðugt og fær eina heildarfatan av sølubúskaparligum spurningum
- við at fáa innlit í sølubúskaparlig ástøði og háttaløg gerst førur fyri at lýsa, greiða frá, kanna, greina og meta um støðuna hjá einum virki og at loysa sølubúskaparligar avbjóðingar hjá virkinum
- gerst førur fyri at savna inn og greina viðkomandi tilfar, ið skapar grundarlag fyri avgerðum um sølubúskaparlig viðurskifti
- gerst førur fyri at grundgeva fyri sjónarmiðum í sambandi við sølubúskaparligar spurningar
- lærir at hugsa virkið sum eina heild og at taka avgerðir út frá hesum
- dugir at nýta tíðarhóskandi kunningartøkni í arbeiðinum við sølubúskaparligum spurningum
Lærugreinin skal menna førleikarnar hjá næminginum til at lýsa, greina, greiða frá og meta um sølubúskaparlig viðurskifti. Undirvísingin í Sølubúskapi eigur í stóran mun at taka støði í veruligum fyritøkum og avbjóðingum, sum hesar standa fyri. Ástøðin skal stuðla og styrkja næmingin, soleiðis at hann kann taka rættar avgerðir vegna fyritøkuna í serstøku støðu hennara og avbjóðingini. Tí er neyðugt við virkisvitjanum og øðrum, sum á annan hátt kann geva næmingunum møguleika at ogna sær kunnleika til veruliga vinnulívið. Somuleiðis hevur tað týdning, at næmingurin fær møguleika at fara í djúpdina í arbeiðinum við ávísari fyritøku og sølubúskaparligum spurningum og ikki bert ferðast á yvirflatuni. Venjing í lærugreinini skal eggja læruviljan og hugin hjá næmingunum til víðari lesna og lívslanga læring.
3. Stig og tímatal
Undirvísingin í sølubúskapi á B stigi fevnir um 200 klokkutímar í tvey ár.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til skrivliga próvtøku í kjarnaøkjunum.
Kjarnaøki
Kjarnaøkini í sølubúskapi á B stigi eru 11 í tali:
- Samfelagsvísindalig háttaløg
- Nær- og fjarumhvørvið hjá fyritøkuni
- Keypsatferð á brúkara og virkismarknaðinum
- Kappingarviðurskifti
- Innanhýsis viðurskifti hjá fyritøkuni, støðulýsing og strategi
- Segmentering og málbólkar
- Lóggáva
- Kappingarráðini
- Altjóðagerð og globalisering
- Val av útflutningsmarknaðum
- Marknaðarførsluætlan
Samfelagsvísindalig háttaløg
Í undirvísingini verður arbeitt við ymisku háttunum, sum ein fyritøka kann brúka, tá ið hon skal savna sær vitan um marknaðin og málbólkin. Næmingurin fær í undirvísingini innlit í fyrimunir og vansar við teimum ymisku háttunum, umframt at hann lærir at taka støðu til, hvussu hann fer at ráðgeva eini fyritøku í ávísari støðu. At viðgera og tulka innsavnaðar upplýsingar og vitan er somuleiðis partur av undirvísingini. Næmingarnir læra eisini at leggja upp fyri ivasomum upplýsingarkeldum og metingarfortreytum, ið tílíkt tilfar kann vera fongt við.
Nær- og fjarumhvørvið hjá fyritøkuni
Undirvísingin gevur innlit í yvirskipaðu viðurskiftini í nærumhvørvinum og fjarumhvørvinum, ið kunnu vera avgerandi fyri søluna hjá einari fyritøku, og sum fyritøkan tí má laga seg eftir.
Ástøði og greiningaramboð verða brúkt til at greina uttanhýsisumhvørvið og út frá greiningum verður mett um, hvussu broytingar í umhvørvinum ávirka fyritøkuna. Við støði í greiningunum verður mett um, hvussu fyritøkan kann gagnnýta møguleikar og verja seg móti hóttanum í umhvørvinum.
Keypsatferð á brúkara- og virkismarknaðinum
Viðgjørd verða týðandi viðurskifti, sum viðvíkja keypsatburði og sambandinum millum keypara og seljara á brúkara- og virkismarknaðinum.
Í viðgerðini av viðurskiftum á brúkaramarknaðinum verður tørvvarði Maslows viðgjørdur saman við keyps- og nýtsluvanum. Undir hesum verða viðgjørdar keypsorsøkir, hvaðani og nær keypt verður, og hvussu nýtslan verður sett saman. Roknað verður fram til keypiorkuna. Keypiatburðurin verður greinaður við atliti at avgerðum, ið tiknar verða, tá ið keypt verður, hvør tekur avgerðir, og nær og hvussu tær verða tiknar Partur av hesum snýr seg eisini um, hvussu mótarák, árstíðarsveiggj og marknaðarsveiggj ávirka eftirspurningin.
Í viðgerini av keypsatburði og sambandinum millum keypara og seljara á virkismarknaðinum, verður keypsatburðurin greinaður við atliti at slag av keypi, luttakarum í keypstilgongdini, avgerðargongdini og valkrøvum á ídnaðar-, millumseljara- og almenna marknaðinum.
Kappingarviðurskifti
Støði verður tikið í greining av kappingarstøðuni. Í hesum sambandi skulu kappingarneytar eyðmerkjast á ymiskum stigum í mun til substitutiónsgrad, somuleiðis skulu ymisk kappingarhugtøk og kappingarsløg viðgerast. Greiningin av kappingarneytunum skal fevna um greining av einstaka kappingarneytanum, hansara styrki og við hesum eisini hansara krossgyrði, og um atburðin hjá kappingarneytunum. Næmingurin skal eisini læra at gera vinnugreiningar.
Innanhýsis viðurskifti hjá fyritøkuni og støðulýsing
Undirvísingin skal taka støði í lýsing av einum virki, eins og hugskot og aðalmál hjá einari fyritøku verða lýst. Næmingarnir læra at nýta ymisk amboð til at greina innanhýsis viðurskiftini hjá fyritøkuni. Næmingarnir læra harafturat, við støði í at greina innanhýsis og uttanhýsis viðurskiftini hjá fyritøkuni, at gera eina støðulýsing. Dømi verða tikin frá framleiðslu-, handils- og tænastufyritøkum, soleiðis at samanhangurin millum hugskot, mál og politikk verður lýstur, eins og samlaða virksemishugskotið verður lýst.
Segmentering og málbólkar
Næmingurin skal læra at velja málbólk út frá segmentering av marknaðinum. Málbólkurin skal greinast við støði í viðkomandi eyðkennum, t.d. landafrøðiliga, fólkabúsetingarliga, psykografiskum viðurskiftum og atburði. Næmingurin skal gerast tilvitaður um, júst hvørji segmenteringskriterii eru røtt at brúka í teirri ávísu uppgávu, vøru ella kunda, talan er um. Somuleiðis skal næmingurin duga at meta um málbólkin, framtíðarútlit og vinningsføri, við at nýta viðkomandi amboð.
Lóggáva
Viðgjørdir verða lógarkarmar, ið snúgva seg um at keypa og selja vørur og tænastuveitingar, harímillum keypilógin, avtalulógin, kappingarlógin og marknaðarførslulógin.
Kappingarráðini
Støði verður tikið í lýsing av kappingarráðunum, teirra eyðkenni og arbeiðshátti. Við støði í marknaðarførslustrategiunum skulu týðandi kappingarráð veljast og nýtast. Sambandið millum kappingarráðini verður viðgjørt, eins og hvussu hetta ávirkar sølu av ítøkiligum vørum og tænastum. Viðgerðin av kappingarráðunum fevnir um vøru- og søluráð, og viðgerðin skal viðvíkja bæði brúkara- og virkismarknaðin. PLC-rásin verður viðgjørd í sambandi við nýtslu av kappingarráðunum á ymiskum stigum á livsleiðini hjá vøruni.
Altjóðagerð og globalisering
Undirvísingin gevur innlit í útflutningsorsøkir og útflutningsforðingar, ið kunnu gera seg galdandi fyri eina fyritøku.
Val av útflutningsmarknaðum
Í undirvísingini verður arbeitt við viðurskifti og myndlar, sum verða nýttir, tá ið útfultningsmarknaðir skulu veljast. Við støði í hesum viðurskiftum verður mett um umhvørvismun á marknaðum, og serligur dentur verður lagdur á greining av mentanarligum viðurskiftum. Í undirvísingini verður stórur dentur lagdur á innsavning og viðgerð av upplýsingum úr óbeinleiðis keldum, m.a. dátugrunnum, soleiðis at næmingarnir fáa innlit í landspartar og ávís lond, sum hava týdning fyri føroyskan útflutning. Upplýsingarnar skulu m.a. fevna um: búskap, landafrøðilig og sosial viðurskifti, marknaðarviðurskifti og mentan. Næmingarnir skulu læra sjálvstøðugt at arbeiða við at fáa til vega, viðgera og leggja fram upplýsingar.
Marknaðarførslustrategiir
Týðandi marknaðarførslu- og positioneringsstrategiir skulu viðgerast, og val av strategium verður millum annað grundað á kappingarstøðu, málbólkar og teirra tilvitsku og ta ætlaðu støðuna, sum ein fyritøka ynskir at fáa á marknaðin. Í mun til møguligar útflutningsmarknaðir verða tey viðurskifti viðgjørd, sum eru týðandi fyri, um eitt land ella eitt øki er áhugaverdur marknaður hjá einari fyritøku.
Marknaðarførsluætlan
Marknaðarførsluætlanin verður lýst við atliti at uttanhýsis og innanhýsis viðurskiftum hjá einari fyritøku. Marknaðarførsluætlanin fevnir um marknaðarlýsing, málsetningar, kappingarstøði, val av strategi, samanseting av kappingarráðum, meting av váða og eftirlit. Næmingarnir skulu gerast førir fyri at meta um búskaparligu árinini í sambandi við marknaðarførsluætlan.
Ískoytisøki
Fyri at røkka fakligu málunum í sølubúskapi er neyðugt, at næmingurin fær fakligt ískoytistilfar aftur at kjarnatilfarinum. Ískoytistilfarið skal dýpa og seta í frásjón kjarnatilfarið og vera við til at víðka sjónarringin hjá næminginum. Ískoytistilfarið fevnir um greinar, framløgur um virkir, vitjanir á virkjum, sjónvarpssendingar, upplýsingar frá heimasíðum v.m. Ískoytistilfarið skal eggja og kveika áhugan hjá næminginum at arbeiða við fakinum sølusbúskapur.
5. Førleikamál
Í sølubúskapi eru førleikamálini býtt sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinunum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Næmingurin skal læra
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg harumframt um at virða og menna støðið innan sølubúskaparlig viðurskiftir, sum undirvíst verður í. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað nátturutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin skal frá fyrsta degi verða vandur við at tala, skifta orð, lýða á, próvføra og bera fram egnar metingar.
Førleikin at skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lýsa, greina, viðgera, próvføra og meta um sølubúskaparlig evni í skrivligum uppgávum, frágreiðingum og ritgerðum.
Førleikin at lesa er at skyna á, greina, tulka og gagnnýta keldur, ið eru viðkomandi fyri at lýsa og viðgera evnini í lærugreinini. Keldurnar kunnu t.d. fevna um yrkisbókmentir, greinar, tíðarrit, hagtøl, alnótina og annað skrivligt tilfar.
Førleikin at rokna snýr seg um evnini at lesa og gera hagtøl og diagramm, at samanlíkna hagtøl at gera útrokningar í sambandi við prísásetingum og kostnaðarmetingum. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandisspurningar, umframt spurningar, ið eru av sølubúskaparligum slag. Undirvísingin í sølubúskapi hevur ein týðandi lut í hesi menning.
Førleikin at nýta tøknilig amboð er í lærugreinini sølubúskapi at duga at nýta kunningartøkni, ið er ein fortreyt fyri øllum samskifti, herundir skrivligum tilfari og munnligum framløgum. At nýta talgild amboð fevnir eisini um, at leita eftir upplýsingum á alnótini, at vera keldukritiskur, at flokka og at greina upplýsingartilfar. At megna at nýta tøknilig amboð fevnir eisini um førleikarnar at gera marknaðarførslutilfar og at kenna og virða etisku reglurnar, tá ið samskift verður við kunningartøkni.
At kanna
At kanna er ein íborin førleiki. Vit kanna umhvørvið fyri at klára okkum í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um viðurskifti av týdningi fyri næmingin og hansara umhvørvi. Næmingurin lærir so hvørt at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin skal eggjast til at síggja gagn og gleði í yrkis- og fagurbókmentum og til at fregnast um mentanarligar og samfelagsligar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu sølubúskaparlig tiltøk og menningarvirksemi hevur verið við til at skapað samfelagið. Næmingurin skal læra, at tekstgerð er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið.
Fakligir førleikar
Samfelagsvísindalig háttaløg
Næmingurin dugir
- at nýta samfelagsvísindalig háttaløg í lærugreinini sølubúskapur
- sjálvstøðugt at savna neyðugar upplýsingar, og at nýta tær sum grundarlag fyri støðutakan til sølubúskaparligar spurningar
- at nýta viðkomandi kunningartøkni, tá ið marknaðarupplýsingar verða savnaðar og viðgjørdar
Nær- og fjarumhvørvið hjá fyritøkuni
Næmingurin dugir
- at greiða frá og greina ítøkilig viðurskiftir í nær- og fjarumhvørvinum hjá fyritøkum og meta um, hvussu broytingar í nær- og fjarumhvørvinum ávirka tillagingartørvin hjá fyritøkum, við atliti at marknaðarførsluátøkum, ið fyritøkur kunnu nýta í teirra marknaðarførslu
- at brúka neyðuga vitan um nær- og fjarumhvørvið til at meta um, hvussu fyritøkur kunnu fremja framtíðar strategiir
Keypsatferð á brúkara- og virkismarknaðurin
Næmingurin dugir
- at greiða frá ástøði og myndlum, ið kunnu brúkast til at greina keypsatferðina á brúkara- og virkismarknaðinum
- at lýsa og greina keypsatferðina á brúkara- og virkismarknaðinum, harímillum tørv og keypsorsøk og vísa, hvussu virkið kann brúka henda kunnleika í marknaðarførsluni
- at greiða frá, hvør munur er á keypsatferð á brúkaramarknaðinum og virkismarknaðinum og hvønn týdning hetta hevur fyri sølu og marknaðarførslu á brúkara- og virkismarknaðinum og duga at brúka hesa vitan, tá ið marknaðarførslan hjá virkinum verður løgd til rættis.
Kappingarviðurskiftir
Næmingurin dugir
- at lýsa kappingarstøðuna, m.a. við at savna inn upplýsingar um marknaðir og meta um hesar.
Innanhýsis viðurskifti hjá fyritøkuni, støðulýsing og strategi
Næmingurin dugir
- at greiða frá grundleggjandi hugskotum og aðalmálum, ið eru grundarlag undir virkseminum hjá fyritøkuni
- at greiða frá ástøði og myndlum, ið kunnu brúkast til at greina innanhýsis viðurskifti í einum virki
- at gera eina greining av virðisketuni hjá einari fyritøku og við støði í henni meta um, hvørjar kjarnaførleikar fyritøkan hevur
- at meta um val av kappingarstrategi og vakstrarstrategi
- við støði í greining av einari fyritøku at meta um strategiskar møguleikar hjá fyritøkuni og hvussu fyritøkan kann fremja framtíðar strategiir, harímillum at meta um, hvussu fyritøkan kann orða visión, endamál og politikk hjá fyritøkuni.
Segmentering og málbólkar
Næmingurin dugir
- at greiða frá endamálinum við at segmentera marknaðin
- at greiða frá muninum millum segmentering á brúkaramarknaðinum og virkismarknaðinum
- at fremja segmentering og meta um, hvønn ella hvørjar málbólkar virkið kann velja og hví.
Lóggáva
Næmingurin dugir
- at greiða frá høvuðslutum í lóggávuni, ið viðgera handil við vørum og tænastum og evnar at ætla um lógarheimildina í ítøkiligum tiltaki
- at meta um kunningartilfar og lýsingartilfar við støði í galdandi lógum, reglum og siðvenju í samfelagnum.
Kappingarráðini
Næmingurin dugir
- at greina og taka støðu til innihaldið í kappingarráðunum, herundir vøruráðum og søluráðum og hvussu virkið kann gera nýtslu av teimum
Vøra
Næmingurin dugir
- at greiða frá vøruni sum ein partur av samlaða tilboðnum hjá einari fyritøkui
- at greiða frá serligum viðurskiftum hjá tænastufyritøkum
- at meta um samanhangin millum vøru og val av málbólki
Prísur
Næmingurin dugir
- at greiða frá prísinum sum ein partur av samlaða tilboðnum hjá einari fyritøku
- at meta um prísstrategiina fyri vørur, sum ein fyritøka selur og fyri nýggjar vørur
- at meta um samanhangin millum prís og val av málbólki
Skiftisrøð
Næmingurin dugir
- at greiða frá skiftisrøð sum ein partur av samlaða tilboðnum hjá einum virki
- at greiða frá ymiskum skiftisrøðum
- at meta um strategiina fyri vali av skiftisrøð hjá einari fyritøku
- at meta um samanhangin millum skiftisrøð og val av málbólki
Søluráð
Næmingurin dugir
- at greiða frá søluráðunum sum ein part av samlaða tilboðinum hjá einari fyritøku
- at meta um, og skipa boðskapin fyri eina fyritøku, hvørjir miðlar eru rættast at brúka, alt eftir, hvør málbólkurin er
- at gera eftirkanningar eftir ávíst marknaðarátak, og hann skal hava kunnleika til greinginaramboð, t.d. lívsstílsgreingin og marknaðarkort, og sjálvstøðugt at duga at meta um, hvat amboð er rættast at brúka til ávíst høvi
- at meta um strategiina fyri vali av søluráðum hjá einari fyritøku
- at meta um samanhangin millum søluráð og val av málbólki
Altjóðagerð og globalisering
Næmingurin dugir
- at greiða frá útflutningsorsøkum og útflutningsforðingum og meta um, hvønn týdning hesi hava fyri altjóðagerðina hjá einari fyritøku
Val av útflutningsmarknaðum
Næmingurin dugir
- at greiða frá útflutningsorsøkum og útflutningsforðingum hjá einari fyritøku
- at greiða frá samanhanginum millum innanhýsis viðurskifti í virkinum og vali av framferðarhátti, tá ið útflutningsmarknaðir verða valdir
- at meta um, í hvønn mun ymiskir marknaðir eru áhugaverdir útflutningsmarknaðir fyri eina fyritøku
- at brúka ástøði og myndlar til at greina grundleggjandi og sermerkt marknaðarviðurskiftir á útflutningsmarknaðum og at greiða frá, hvussu tey ávirka val av parameturstrategi
Marknaðarførslustrategiir
Næmingurin dugir
- at viðgera týðandi marknaðarførslu- og positioneringsstrategiir og at velja strategi grundaða á m.a. greining av kappingarviðurskiftum, málbólkar og teirra tilvitsku og ætlaðu støðuna, sum ein fyritøka ynskir at fáa á marknaðinum.
Marknaðarførsluætlan
Næmingurin dugir
- at greiða frá endamálinum við einari marknaðarførsluætlan
- at gera eina marknaðarførsluætlan
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin skal skjalfestast.
Próvtøkuhættir
Hildin verður ein skrivlig próvtøka.
Skrivliga próvtøkan varir 4 tímar. Próvtakararin fær eitt ella fleiri stakdømi (cases) at loysa, við spurningum, ið fev um kjarnuevni í lærugreinini.
Í dømingini verður dentur lagdur á, at próvtakarin dugir at nýta fakligu amboðini rætt í viðgerðini av stakdømunum, og at góður samanhangur er millum teir sølubúskaparligu tættirnar, ið verða lýstir í avrikinum, og at svørini eru væl og greitt skipaði.
Til próvtøkuna er loyvt próvtakaranum at hava allar hjálparmiðlar við, ið hava verið nýttir í undirvísingini.
Dømingargrundarlag
Í dømingini verður dentur lagdur á, í hvønn mun próvtakarin lýkur førleikamálini, sum eru sett í lærugreinini.
Dentur verður lagdur á, at próvtakarin
- sýnir fakligt yvirlit
- dugir at nýta faklig ástøði og fakligt háttalag
- dugir at greina og meta um sølubúskaparlig evni
- dugir at orða seg neyvt fakliga
- dugir at grundgeva fyri sínum sjónarmiðum
- dugir at skipa tað fakliga tilfarið
Givið verður eitt próvtal fyri munnliga avrikið. Próvtalið verður givið við støði í einari heildarmeting.
Próvtalslýsingar
Skrivligt B-stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Sølubúskaparligir spurningar verða viðgjørdir út frá einum heidarsjónarmiði við denti á at nýta ástøði í einum samanhangi. Dentur verður lagdur á at arbeiða við hugsaðum dømum, sonevndum case.
Umframt at menna fakliga førleikan, skal undirvísingin vera við til at eggja til fakligt forvitni og stimbra hugin at læra meira um sølubúskaparlig viðurskifti.
Harafturat skal undirvísingin menna førleikan at ogna sær viðkomandi vitan, at granska, at seta sær mál, at arbeiða sjálvstøðugt og í bólki, at arbeiða miðvíst og tíðaravmarkað, at samhugsa og brúka vitan í nýggjum høpi, at hugsa nýtt og verkseta, at hugsa djúpari og breiðari um áviís evni umframt at taka á seg ábyrgd fyri egnari læring.
Arbeitt verður við sølubúskaparligum spurningum á einstaklingsstigi, í virkishøpi og vinnugreinahøpi. Undirvísingin fevnir um greiningar og nýtslu av grundleggjandi fakligum háttalagi, ástøði og myndlum í arbeiðinum við veruligum fyritøkum ella veruleikakendum spurningum.
Arbeiðshættir
Undirvísingin verður løgd til rættis, so at talan verður um stigvøkstur í undirvísingini og fjøltáttaða nýtslu av arbeiðsháttum.
Undirvísingin verður løgd til rættis við skiftandi arbeiðsháttum, so at næmingarnir hava høvi at arbeiða sjálvstøðugt og í bólki. Teir ymisku arbeiðshættirnir skulu vera við til at gera næmingarnar førar fyri at greina og meta um sølubúskaparligar spurningar.
Undirvísingin tekur støði í viðkomandi og veruligum ella veruleikakendum fyritøkum og dømum, har dentur verður lagdur á at arbeiða við case. Næmingarnir vitja virkir og gestalærarar vitja á skúlanum.
Undirvísingin verður løgd til rættis, so at arbeitt verður við minst einari samanhangandi undirvísingargongd, ið tekur støði í einari fyritøku. Í hesari undirvísingargongdini arbeiða næmingarnir sjálvstøðugt við sølubúskaparligum upplýsingum um fyritøkuna og við støði í teimum upplýsingum, teir útvega sær, og gera sjálvir uppgávuorðingar.
Skrivliga arbeiðið verður lagt til rættis, so at stigvøkstur og samanhangur er við skrivliga arbeiðið í øðrum lærugreinum. Arbeitt verður við stigvøkstri bæði viðvíkjandi innihaldi og vavi.
Skrivliga arbeiðið fevnir um 8 uppgávur, harímillum tvørfakligar uppgávur, sum í vavi svara til próvtøkuuppgávur, og sum lærarin rættar og ger viðmerkingar til. Skrivliga arbeiðið eigur at vera eitt nátúrligt framhald av dagliga arbeiðinum, og skal hjalpa næmingunum at fáa eina djúpari fatan av høvuðsspurningunum í lærugreinini.
Lærugreinin skal í so stóran mun sum gjørligt samstarva við aðrar lærugreinir, so næmingarnir fáa nýggj hugtøk og amboð úr sølubúskapi í viðgerðini av ymsum táttum í øðrum lærugreinum, eins og aðrar lærugreinir kunnu stiga uppundir ymsar tættir í sølubúskapi. Ítøkilig dømi úr norðurlendska vinnulívinum eiga at verða partar av undirvísingini við atliti at at fremja samband ímillum ástøði og atgerð.


text:
Ítróttur
Í Sunda kommunu hava fólk tikið stig til feløg innan talv, kappróður, fótbólt, flogbólt og judo. Í eini tíð, har frítíðarítriv eru vorðin ein alt størri partur hjá fólki, hava hesi feløg stóran týdning fyri trivnaðin, ikki minst hjá yngra ættarliðnum. Ítrótturin elvir til felagsanda, bæði hjá teimum íðkandi og hjá heimstaðarfólkinum sum heild, og gevur sostatt sítt góða íkast til gerandisdagin í kommununi.
Róðrafeløg
Fyrst er at nevna róðrafeløgini: Hósvíkar Róðrarfelag, Hvalvíkar-Streymnesar Róðrarfelag og Sunda Róðrarfelag.
Hósvíkar Róðrarfelag luttekur á stevnum við við fimmmannafarinum Falki og við seksmannafarinum Hósvíkingi. Róðrarfelagið í Hósvík er sera virkið, og skipar á hvørjum ári fyri Regatta-sigling tíðliga í august-mánaði av Eiði og suður til Hósvíkar, har eitt stórt fylgi av størri og smærri førum taka lut.
Hvalvíkar-Streymnesar Róðrarfelag hevur í nógv ár gjørt vart við seg við fimmannafarinum Báruni og seksmannafarinum Hvessingi, ið hava ført mangt steypið til húsa heim.
Sunda Róðrarfelag hevur fimmmannafarið Hvassa, sum gentur manna, eitt eldri áttamannafar.
Eisini finst eitt róðrarfelag í Haldórsvík, men haðani hevur ongin bátur luttikið í kappróðri seinnu árini.
Fótbóltur
Felagið Streymur úr Hvalvík er virkið bæði innan talv, borðtennis og fótbólt. Fótbólturin er tó lagdur saman við Eiðis Bóltfelag undir heitið EB-Streymur.
Felagsdeildin EB-Streymur var stovnað í 1992 til tess at styrkja fótbóltsliðini á Eiði og suðuri í Sundalagnum. í fyrstu syftu var samstarvið galdandi fyri besta liðið, men í dag fevnur tað um allar deildir. Avbera góðu úrslitini hjá EB-Streymi tala fyri seg og prógva, at eitt vælskipað samstarv kann lyfta støðið og vera til stórt gagn fyri allar partar.
Flogbóltur
Flogbóltsfelagið Nøvan tekur lut í flogbóltskappingum í fleiri deildir, bæði menn og kvinnur, eins og yngri aldurbólkar. Felagið varð stovnað í 1991 og hevur síðan ment seg so hvørt, bæði í limatali og við avrikunum.
Judo
Sunda Judofelag varð sett á stovn í 1981 og hevur sostatt longu nøkur ár á baki. Formaður felagsins í dag er Johannes Johannesen. Felagið hevur øll árini staðið seg væl í kappingini við hini bæði judofeløgini í landinum, Havnar Judofelag og Klaksvíkar Judofelag.
Byrsufelag
Sunda Byrsufelag – SBF – varð stovnað í 1986 og hevur skjótibreyt norðuri í Heimastu Svínáum, stutt norðanfyri Norðskála. Felagið er rættiliga virkið og skipar javnan fyri kappingum í leirdúgvuskjóting. Fleiri av limunum í felagnum hava luttikið í altjóða kapping og hava staðið seg væl har. Byrsufelagið hevur vanliga venjing mikudag kl. 18.30 og leygarmorgun kl. 10.00. Tó er eisini møguleiki fyri øðrum venjingartíðum.
Talv
Talvfelagið Rókur við heimstaði á Oyrarbakka varð upprunaliga sett á stovn í 1974. Aftaná ein dvala í fleiri ár var felagið endurstovnað í 1996, og síðan tá hevur felagsarbeiðið ligið í eini fastari legu. Seinnu árini er javnan skipað fyri kappingum á Oyrarbakka. Eini 15 vaksin og 25 børn telva fyri Rók. Í FM-liðkappingini luttekur Rókur í 3. deild.


text:
Fyrstahjálp við Trygd
Veitst tú, hvussu tú hjálpir einum persóni, sum hevur sett okkurt í hálsin? Dugir tú at brúka ein hjartastartara, og veitst tú, hvat tú skalt gera, um tú kemur á eitt vanlukkustað?
10 filmar um fyrstuhjálp
- Rógvi Dam, lærari í fyrstuhjálp hjá Ansni, vísir, hvussu tú kanst hjálpa øðrum í neyðstøðu.
- Vegleiðingarnar í filmunum eru gjørdar sambært leiðreglunum hjá Dansk Førstehjælpsråd.
Rógvi lærir børnini at ringja 112
Veit títt barn, hvussu tað skal bera seg at í neyðstøðu? Rógvi Dam, lærari í fyrstuhjálp hjá Ansni, lærir børnini at ringja 112.
Soleiðis brúkar tú hjartastartaran
Dugir tú at brúka ein hjartastartara? Rógvi Dam, lærari í fyrstuhjálp hjá Ansni, vísir tær, hvussu tú gert.
Hjartamassasja
Visti tú, at møguleikin fyri at yvirliva eftir ein hjartasteðg minkar við 10% fyri hvønn minutt, um eingin fyrstahjálp verður givin? Rógvi Dam, lærari í fyrstuhjálp hjá Ansni, vísir, hvussu tú kanst geva einum persóni, sum er uttan vit, fyrstuhjálp.
Brandsár
At brenna seg munnu tey flestu hava roynt. Síggj Rógva Dam, lærara í fyrstuhjálp hjá Ansni, greiða frá, hvussu tú eigur at bera teg at, um tú ella onnur eru óheppin og brenna tykkum.
Trygg liðlega
Síggj Rógva Dam, lærara í fyrstuhjálp hjá Ansni, leggja Magna - sum er uttan vit, men andar - í trygga liðlegu.
Tey 4 høvuðspunktini
Rógvi Dam, lærari í fyrstuhjálp hjá Ansni, greiðir frá teimum 4 høvuðspunktunum í fyrstuhjálp, sum eru:
1. Steðga vanlukkuni
2. Lívbjargandi fyrstahjálp
3. Fráboðan
4. Halt fram við fyrstuhjálp
Tá ið onkur sker seg
Rógvi Dam, lærari í fyrstuhjálp, vísir, hvussu tú kanst hjálpa, tá ið onkur hevur skorið seg.
Tá ið børn seta í hálsin
Veitst tú, hvussu tú skalt bera teg at, um eitt barn setur í hálsin? Rógvi Dam, lærari í fyrstuhjálp hjá Ansni, vísir tær, hvussu tú kanst hjálpa.
Tá ið onkur setur í hálsin
Veitst tú, hvussu tú hjálpir einum persóni, sum hevur sett okkurt í hálsin? Rógvi Dam, lærari í fyrstuhjálp hjá Ansni, vísir tær, hvussu tú kanst hjálpa.
Rógvi lærir børnini at hjálpa
Rógvi Dam, lærari í fyrstuhjálp hjá Ansni, fortelur børnunum, hvussu tey kunnu hjálpa, um t.d. mamman ella systirin hava tørv á hjálp.


text:
Svartblettuta langasporl (langasporlsættin)
Caelorinchus caelorhincus caelorhincus
(Risso, 1810)
Stødd: Tað verður neyvan longri enn 40 cm.
Dýpi: Tað sigst at vera úr 140 metrum niður á 1250 metrar. Benthopelagiskur fiskur. Undir Føroyum er tað fingið á umleið 410- 550 m.
Litur: Á trolveiddum fiski er brúnligi/svartdimmi liturin avfarin, og fiskurin er gráligur at sjá. Tað hevur eyðsýndan avlangan svartan blett á búkinum fremst millum búkfjaðrarnar.
Teinar: R1 10-11; U 10-12; B 9.
Lýsing: Svartblettuta langasporl er fittligur, lítil fiskur, tað hevur fastan kropp. Tað er tjúkkast um nakka og bul. Gotfjøðurin er frá gotinum aftur í sporlsendan. Tvær ryggfjaðrar eru, tann fremra høg og stutt og er ikki tent framman. Hon røkkur niðurløgd akkurát ikki til aftaru ryggfjøður. Tann aftara ryggfjøðurin er so lág, at hon valla sæst. Tað hevur ikki stert, sporlið endar í einum spíssi.
Sæð inn á síðuna, er gronin nakað spísk, men úr neðra/erva avrundað. Lítli kjafturin situr inni undir gronini. Fremri partur á kjaftinum er fremri enn eygað, og kjaftklovin er nærum áraka aftaru eygnasteinsrond. Kjafturin kann skjótast fram. Tað hevur lítla finnu. Tað hevur sjónskan beinkamb av trantinum, undir eygunum og næstan til kápuendan, har kamburin endar í einum, sum næstan stendur leyst útúr, sum ein negl. Eygað er umleið 1/3 av høvuðlongdini, og gronin framman fyri eygað er minni enn eygnatvørmátið. Roðslan er hvøss og skrubbut. Gotið er tætt aftur móti gotfjøðurini. Uttan um gotið er roðslusett. Uggafjøðurspíssurin røkkur akkurát aftur móti gotinum.
Eyðkenni: Lítli, svarti bletturin á búkinum. Beinkamburin á høvdinum. Fremra ryggfjøðurin er aftari enn uggafjaðrarnar, er ikki smátent á kantinum framman og kemur ikki aftur til aftaru ryggfjøður.
Týdningur: Tað hevur ikki vinnuligan týdning.
da: Sortplettet skolæst, en: Blackspot grenadier, fr: Grenadier raton, ís: Trjónuhali, no: Spiritist
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Fekk sendandi nakrar svart/hvítar hondbóltsmyndir tiknar í ítróttahøllini á Nabb fyrst í 1970-árunum. Á eini myndini sæst ítróttaskrivarin Árni Dahl, sum í síni frítíð skrivaði um ítrótt í Dimmalætting. Tá vóru eingir portalar, teldur ella slíkir hentleikar. Altíð spennandi at bíða, til vit týsmorgun fingu Dimmalætting, sum hvørt húskið í Føroyum fekk. Myndirnar fáa tankarnar at sveima.
Vit eru til dyst í høllini á Nabb, sum vit tá róptu nýggju høllina. Dysturin er millum mansliðini hjá Kyndli og Neistanum, og sjálvur spældi eg við Neistanum. Við sorgblídni eisini at síggja myndirnar, tí fleiri spælarar eru ikki millum okkum longur. Herfyri fór um sýn málverjin hjá Kyndli Hjørleif Kürberg, sum sæst á eini myndini.
Nú hevur man bæði upplivað at spæla hondbólt á grúsi, asfalti og í høll, og øll minnini eru eins góð. Serligt fantastiskt minni, tá vit í 1968 fyrstu ferð sluppu at spæla hondbólt innandura í nýggju høllini í Klaksvík. Næstu tvey árini bíðaðu vit í Havn spent, meðan tey bygdu nýggju høllina á Nabb, sum var tikin í nýstslu á heysti 1970. Hondbólturin fór tá næstu árini frá at vera uttandura spæl til innandura spæl. Meira ferð kom á spælið, og skotnu málini gjørdust fleiri.
Nýggja høllin á Nabb var stórt frambrot fyri hondbóltin í Havn, og tað legðist til við spælarum í øllum deildum. Um hetta mundið var H71 eisini stovnað, men trupulleikin var, at so nógv feløg vóru um einu høllina. Tað vóru feløgini Kyndil, Neistin, HB, B36 og Havnar Badmintonfelag, sum saman við kommununi og landindum tóku stig at byggja høllina. Í 1984 kom so Gundadalshøllin, og tá nýggja svimjihøllin var tikin í nýtslu í 1982, var høll bygd oman á gamla svimjihylin, har Havnar Badminton felag koma halda til. (Vagnur)


text:
Nr. 1819-102
Endamßl: At menna lŠraran Ý byrjanarlesing og -stavseting - bŠi ßst°iliga og verkliga. Mßli er, at lŠrarar fßa vitan um, hvat i er třdningarmest, tß i eitt barn skal lŠra at lesa og stava.
Innihald: Vi st°i Ý s˙lutilfarinum verur greitt frß byrjanarundirvÝsing Ý lesing og staving. VÝst verur ß, hv°rjar nßmsfr°iligar hugsanir og hv°rji lesisjˇnarmi tilfari S˙lan er grunda ß. Greitt verur eisini frß, hvussu hugsa verur, at tilfari skal br˙kast.
Ein partur av skeiinum er um lesißst°i. Komi verur m.a. inn ß:
Lesimenning.
- Hvat hevur třdning, tß i eitt barn skal lŠra at lesa og stava.
- Tekstir Ý fyrstu lesifrßlŠruni. Hvat eru lŠttir/truplir tekstir. Tosa verur um ljˇrŠttan tekst, Lix o.a.
- Lesitrupulleikar Ý byrjanarlesingini.
- Hvussu fyrsta lesingin kann vera nŠmingalaga.
- Leiklut foreldranna - hvussu foreldrini lesa vi barninum heima.
- Lesitestir Ý byrjanarlesingini.
- Stavimenning, m.a. vi st°i Ý LŠr teg at stava 1 og 2, fyrisagnarb°kur til fyrstu staviundirvÝsingina.
- S˙lusp°lini: Hvussu sp°lini kunnu vera br˙kt Ý undirvÝsingini - bŠi Ý vanligu undirvÝsingini og til at hjßlpa b°rnum, sum hava trupult vi at lŠra at lesa og stava.
Mßlbˇlkur: LŠrarar, sum undirvÝsa Ý byrjanarlesing, og lŠrarar, sum undirvÝsa b°rnum vi lesitrupulleikum Ý innsk˙lingini.
UndirvÝsing: Gunv°r H°jgaard og Osvald Jacobsen, rith°vundar til s˙lutilfari, diplom˙tb˙gving Ý sernßmsfr°i, orblinda˙tb˙gving og master˙tb˙gving Ý lesi- og skrivididaktikki.


text:
28-06-2017
Umboðsmaðurin hevur viðgjørt eina klagu um boðini, sum Mentamálaráðið gav einum skúlastjóra, um ikki at úttala seg í einum máli um at seta á stovn framhaldsdeild í skúlanum.
Umboðsmaðurin metti, at skúlastjórin ikki hevði úttalað seg sum privatpersónur í hesum máli. Boðini frá Mentamálaráðnum skuldu tí ikki viðgerast sum ein spurningur um brot á talufrælsi hjá almennum settum starvsfólki, men sum ein spurningur um boðini vóru innan fyri karmarnar av leiðslurættinum, og um avgerðin varð tikin við atliti at vanligum fyrisitingarligum grundreglum.
Umboðsmaðurin kom til ta niðurstøðu, at boðini frá Mentamálaráðnum ikki vóru saklig og ikki stóðu mát við ítøkiligu støðuna í málinum. Av tí at útsagnirnar hjá skúlastjóranum ikki høvdu fingið nakra starvsfólkaliga fylgju, gjørdi umboðsmaðurin ikki meira við málið. (LUM 16/00118)


text:
Tilbúgving á vegakervinum
Eitt virkið vegakervi hevur alstóran týdning fyri samfelagið. Um ein farleið av einhvørjari orsøk ikki er tøk í eitt styttri ella longri tíðarskeið er neyðugt við tilbúgvingarætlanum, ið millum annað kunnu vísa á alternativar farleiðir, ið nøkta flutningstørvin - í øllum førum eina tíð.
Tilbúgving í tunlum
Tunlarnir eru mest viðkvæmu partarnir á landsvegakervinum, tí ger Landsverk tilbúgvingarætlanir fyri tunlar, og skipar eisini fyri venjingum í tunlunum. Tilbúgvingarætlanir eru gjørdar fyri hesar tunlar: Hovstunnilin, Kollfjarðatunnilin, Leynatunnilin, Norðskálatunnilin, Viðareiðistunnilin, Hvalbiartunnilin, Sandvíkartunnilin og Árnafjarðar/Hvannasundstunnilin.
Trygdin í tunlum byggir á 3 strategiir:
- at byggja og innrætta nýggjar tunlar rætt ella dagføra verandi tunlar við neyðugari trygdarútgerð
- at útbúgva fólk í tilbúgvingini og gera tilbúgvingarætlanir
- upplýsing og kunning til tey ferðandi
Kreppusamskifti
Eins og fastar mannagongdir eru neyðugar í sjálvum tilbúgvingarinnsatsinum, eru eisini fastar mannagongdir viðv. samskiftispartinum innanhýsis og úteftir mótvegis borgarum og fjølmiðlum neyðugar, tá ið óvæntaðar vanlukkur henda í samferðslukervinum. Tað er av trygdarávum ein skylda at kunna væl og eintýðugt, soleiðis at slíkar hendingar hava so avmarkaðar avleiðingar sum gjørligt. Landsverk hevur gjørt ein deilplan fyri kreppusamskiftið í tilbúgvingarætlanini fyri landsvegakervið. Samskiftistænastan á Landsverki luttekur í øllum venjingum hjá Landsverki í tilbúgvingini, har hon skipar fyri leypandi kunning á heimasíðuni og tíðindafundi á staðnum.
Upplýsing um trygga atferð í tunli
Landsverk hevur í samráði við Tilbúgvingarstovnin gjørt upplýsandi tilfar um trygd í tunlum. Somuleiðis eru gjørdir tveir stuttfilmar um tunnilstrygd.
Faldarin um rætta atferð, tá koyrt verður í tunli, kann takast niður her: Tunnilstrygd
Filmarnir kunnu síggjast niðanfyri:


text:
Sverri Egholm
18.05.2017 - 20:04
Tíðindi > Lívsstíls- & brúkaraevni > Bilar
Nú er aftur tíðin komin at velja Føroya feitastu bilar í 2017. Seinast vann tann svarti Mercedes 320 Cdi, og tað hvíta djórið, Mercedes AMG S65, vann áskoðaravirðislønina.
Tiltakið verður á Torginum í SMS 12. juni, har útvaldir bilar fara at standa alla vikuna frammanundan.
Fyriskipararnir heita á fólk við brennievni í blóðinum um at senda myndir inn av sínum feitu bilum. Bæði av nýggjum og gomlum.
Sum undanfarin ár døma Sofus, Maggi og Óli. Teir hava sæð fleiri nýggjar feitar bilar í landslagnum, og teir gleða seg til at síggja teir up close á Torginum, siga fyriskipararnir.
Soleiðis ber til at luttaka:
Upplýs slag, árgang, motor, og hvørjar broytingar eru gjørdar. Og hava tit hoyrt um ella sæð onkran bil, sum tit avgjørt halda, skal við, so gevið endiliga eitt prei.
Myndir kunnu sendast inn í privatum boðum á Facebook-bólkinum hjá SMS, SMS á netinum, á e-post sms@sms.fo, ella tit kunnu ringja til marknaðardeildina í SMS, telefon 341910.


text:
Veit trygd við rembursi
Ígjøgnum ein remburs hevur títt virki møguleika fyri at veita trygd mótvegis einum undirveitara. Tú kanst millum annað bjóða transport í rembursúrtøkuni ella bjóða eitt útgjald av rembursúrtøkuni. Við einum rembursi, sum kann flytast, kanst tú eisini heilt ella partvíst geva rembursin víðari til ein undirveitara.
Transportur í úrtøkuni
Við einum transporti er transporthaldari vísur í, at peningur ikki verður útgoldin til seljara, fyrr enn transporthaldarin hevur fingið sína upphædd.
Útgjaldsumbøn
Við eini útgjaldsumbøn kanst tú tryggja, at ein triðipartur, t.d. ein undirveitari, fær útgoldið sín pening, áðrenn seljari fær útgoldið sín. Ein útgjaldsumbøn hevur ikki sama rættarvirknað sum ein transportur, og um seljari fer á húsagang ella í gjaldsteðg, kann ein upphædd tí ikki verða útgoldin, fyrr enn eftir eina rættaravgerð ella eina semju.
Rembursur, ið kann flytast
Um rembursurin kann flytast, hevur títt virki møguleika fyri heilt ella partvíst at geva rembursin víðari til ein undirveitara. Tað er bankin, sum hevur rætt til at flyta rembursin, sum avger, um rembursurin kann flytast víðari til undirveitaran. Tá fyriskipanin í upprunaliga rembursinum verður givin víðari, kunnu fylgjandi treytir broytast:
- Møguleiki fyri lækking av rembursupphædd og eindarprísum
- Møguleiki fyri stytting av gildis-, avskipanar- og framløgufreistum


text:
Fyrr í vár var Hilda Viderø í Filipsoyggjunum og Pakistan vegna Føroysku Barnahjálpina. Við sær á ferðini hevði hon barnabíbliur til skúlar, og var hetta stuðlað av Føroyska Bíbliufelagnum.
Barnahjálpin er ein kristiligur hjálparfelagsskapur, og í sambandi við ferðina varð søkt um pening frá Bíbliufelagnum til tess at keypa bíbliur til skúlarnar, har felagsskapurin arbeiðir. Bíbliufelagið játtaði pening, 2.500 krónur til hvørt landið, og tað rakk til at keypa 80 bíbliur – 60 barnabíbliur og 20 vanligar, til hvørt landið.
- Bíbliurnar til Pakistan eru umsettar til urdu, sum er málið tey tosa har í økinum. Tey tóku væl ímóti teimum, børnini vóru glað fyri tær, og tey hava eisini sent eina heilsan til Bíbliufelagið. Bíbliurnar í Filipsoyggjunum vóru á einum máli, sum eitur illongo. Tað er ikki teirra egna mál, men tey skilja tað væl.
Nógv eru analfabetar
Tey kristnu eru ein minniluti í Pakistan. Allir minnilutar tilsamans eru 3% av fólkinum. Har eru nógvir analfabetar, tí tey eru fátæk og hava ikki møguleika fyri at ganga í skúla.
- Nógv børn hava arbeitt við at gera múrsteinar. Nú hevur landið forbjóðað, at børn skulu arbeiða. Tað hevur gjørt, at tá vit hava bygt skúlar, hava 2800 børn fingið møguleika at koma í skúla, og tað er alt børn hjá kristnum.
Barnahjálpin hevur seinastu tíggju árini bygt átta skúlar.
- Bíbliurnar verða latnar skúlum. Hvussu ger man so, tá ið átta skúlar skulu hava tíggju bíbliur í part? Tær fara bókasavnið á skúlanum, og sagt varð, at tær skuldu lænast út at taka heim við og lesa fyri foreldrum og systkjum. Tær vórðu beinanvegin læntar út.
Kelda: www.trubodin.fo